text:
BAKULU mwebale emirimu n’okweraga omukwano. Newankubadde emyaka gitandise okubawuubira akatambaala, mulina okukimanya nti kibakakatako okukuuma laavu yammwe ng’etinta kubanga singa temukikola mujja kubulwa essanyu.
Bakulu, mujjukire nti mukaddiye era munno gw’obeera naye ye mukwano gwo asooka. N’olwekyo bw’onoogaana okumulaga laavu, buli omu ajja kubeera ku lulwe ne kiremesa laavu yammwe okutambula obulungi.
Gezaako okubeera omwanjulukufu eri munno. Mubuulire buli kintu anti bwe weesigaliza ebintu ebimu bikunyiga nga tofunye kuyambibwa.
Ate funa abantu b’onyumyako nabo okukuwa essanyu n’okukuzzaamu amaanyi. Ebintu ebimu mulina kubikola mwembi okugeza okulya emmere, okunaaba, okutambulako n’ebirala.
Bannange gy’okomya okubeera ne munno omukwano gye gukoma okweyongera buli omu n’awulira bulungi.
Ate embeera y’obukadde si y’akubeera na ntondo, kuyomba oba okulwana n’olwekyo olina okukakkana.
Singa osigaza emize ng’egyo munno akwetamwa era tayagala kubeera naawe.
Kale ojja kwesanga ng’osigadde bw’omu ate nga ne bw’ofuna ekizibu munno tayagala kukuyamba. Naye bwe mubeera mu ssanyu, buli omu abeera yeesunga munne.


c: text/html

text:
BAANA bange ne leero ntuuse nga bulijjo okubayamba okulaba ng’obufumbo bwammwe butambula bulungi.
Bangi ku mmwe mulina omuze gw’okwemiima, okwemotyamotya, n’okwefeebya ekintu ekibamazeeko essanyu mu maka gammwe.
Ensonga z’ekisenge muzifuule ez’essanyu nga muziteekamu ebirungo omuli ssamuli n’akatungulu ebiziwoomesa. Muteekemu ebisoko mu laavu enyume n’amaka gammwe gaggumire. Ekituufu kiri nti mulina okuba abanjulukufu okusobola okutuukiriza ensonga eno.
Ensonyi ez’ekika kyonna muzireke bweru nga muyingira ekisenge. Naye okwekomomma n’olemesa munno okumanya bwe watondebwa kikwasa ennaku.
Ggwe nnyabo n’omala ne munno emyaka n’ebisiibo ne mufuna n’abazzukulu kyokka nga n’enkovu ekuli ku kisambi tagimanyi. Haa... baana bange nedda….
Eno y’ensonga lwaki abasajja abamu batuuka ku ssa ly’okutambula ebbali okunoonyayo abamanyi omukazi ow’omulembe guno bw’asaanidde okweyisa ng’ali ne munne mu kisenge.
Jjukira abamu mutuuka n’okulayira nti nja kukwagala mu bulungi n’obubi nkuwe byonna bye nnina. Kati bw’oba tosobola kwewa munno walayira biki ebyo.
Ye mmwe abatali babbi lwaki muliira ebintu munzikiza? Mukyuseemu mulabe laavu bwebanyumira mutuuke n’okukuba ennoga.

robotstxt: allowed

filter: keep


text:
Essuula 1
1 Awo olwatuuka Sawulo ng'amaze okufa, Dawudi ng'akomyewo ng'amaze okutta Abamaleki, era Dawudi ng'amaze ennaku bbiri e Zikulagi:
2 awo olwatuuka ku lunaku olw'okusatu, laba, omusajja n'ava mu lusiisira eri Sawulo ng'ayuzizza ebyambalo bye n'ettaka nga liri ku mutwe gwe: awo olwatuuka bwe yajja eri Dawudi, n'avuunama ne yeeyanza.
3 Dawudi n'amugamba nti Ova wa? N'amugamba nti Mponye mu lusiisira lwa Isiraeri.
4 Dawudi n'amugamba nti Byali bitya? Nkwegayiridde, mbuulira. N'addamu nti Abantu badduse mu lutalo, era n'abantu bangi bagudde bafudde; ne Sawulo ne Yonasaani mutabani we bafudde nabo.
5 Dawudi n'agamba omulenzi eyamubuulira nti Omanyira ku ki nga Sawulo ne Yonasaani mutabani we bafudde?
6 Omulenzi eyamubuulira n'ayogera nti Bwe nnali ndi awo ku lusozi Girubowa, laba, Sawulo ne yeesigama ku ffumu lye; awo, laba, amagaali n'abeebagala embalaasi ne bamucocca.
7 Awo bwe yakebuka, n'andaba n'ampita. Ne nziramu nti Nze nzuuno.
8 N'aŋŋamba nti Ggwe ani? Ne mmuddamu nti Nze ndi Mwamaleki.
9 N'antlamba nti Nkwegayiridde, yimirira ku mabbali gange onzite, kubanga obubalagaze bunkutte; kubanga obulamu bwange bukyali bulamu mu nze.
10 Awo ne nnyimirira ku mabbali ge, ne mmutta, kubanga nategeerera ddala nga tayinza kuba mulamu ng'amaze okugwa: ne ntwala engule eyali ku mutwe gwe n'ekikomo ekyali ku mukono gwe, era mbireese wano eri mukama wange.
11 Awo Dawudi n'akwata engoye ze n'aziyuza; era bwe batyo abasajja bonna abaali naye:
12 ne bawuubaala ne bakaaba amaziga ne basiiba ne bazibya obudde, olwa Sawulo n'olwa Yonasaani mutabani we n'olw'abantu ba Mukama n'olw'ennyumba ya Isiraeri; kubanga bagudde n'ekitala.
13 Dawudi n'agamba omulenzi eyamubuulira nti Oli wa wa? N'addamu nti Ndi mwana wa munnaggwanga, Omwamaleki.
14 Dawudi n'amugamba nti Kiki ekyakulobera okutya okugolola omukono gwo okuzikiriza oyo Mukama gwe yafukako amafuta?
15 Dawudi n'ayita omu ku balenzi n'ayogera nti Sembera omugweko. N'amufumita n'afa.
16 Dawudi n'amugamba nti Omusaayi gwo gubeere ku mutwe gwo; kubanga akamwa ko ye mujulirwa gy'oli ng'oyogera nti Nzise oyo Mukama gwe yafukako amafuta.
17 Awo Dawudi n'akungubagira Sawulo ne Yonasaani mutabani we okukungubaga kuno:
18 n'alagira okuyigiriza abaana ba Yuda (oluyimba) olw'omutego: laba, lwawandiikibwa mu kitabo kya Yasali.
19 Ekitiibwa kyo, ai Isiraeri, kittiddwa ku bifo byo ebigulumivu. Ab'amaanyi nga bagudde!
20 Temukibuuliranga mu Gaasi, Temukyatulanga mu nguudo za Asukulooni; Abawala b'Abafirisuuti baleme okusanyuka, Abawala b'abatali bakomole baleme okujaguza.
21 Mmwe ensozi za Girubowa, Ku mmwe kuleme okubaako omusulo newakubadde enkuba, newakubadde ensuku ez'ebiweebwayo: Kubanga eyo engabo ey'ab'amaanyi gye yasuulibwa obubi, Engabo ya Sawulo, ng'ataafukibwako mafuta.
22 Omutego gwa Yonasaani tegwakyukanga nnyuma Okuva ku musaayi gw'abattibwa, ku masavu g'ab'amaanyi, N'ekitala kya Sawulo tekyakomangawo nga kyereere.
23 Sawulo ne Yonasaani baali balungi era ba kusanyusa mu bulamu bwabwe, Ne mu kufa kwabwe tebaayawulibwa; Baali ba mbiro okusinga empungu, Baali ba maanyi okusinga empologoma.
24 Mmwe abawala ba Isiraeri, mukaabite Sawulo, Eyabambaza engoye ezitwakaala ez'okwesiima, Eyayonja ebyambalo byammwe ne zaabu.
25 Ab'amaanyi nga bagudde wakati mu lutalo! Yonasaani attiddwa ku bifo byo ebigulumivu.
26 Nkunakuwalidde, muganda wange Yonasaani: Wansanyusanga nnyo nnyini: Okwagala kwo gye ndi kwali kwa kitalo, Nga kusinga okwagala kw'abakazi.
27 Ab'amaanyi nga bagudde, N'ebyokulwanyisa nga bizikiridde!


text:
MU nsi y’omukwano buli omu anyumirwa okufuna ebintu by’aba asuubira mu muntu gwafunye naddala empisa b’obuntubulamu.
Wabula bangi bagenda okukizuula ng’obudde bwayita dda ate ne batandika okwejjusa. Ky’ova olaba ng’abaagalana bangi bagenda okugattibwa nga bamaze okubeerako ne bannaabwe n’oluusi nga bamaze n’okuzaala.
Naye nga kyandibadde kirungi omuntu n’afuna munne ng’amaze kumwetegereza okumala akabanga.
Mu pulogulaamu y’Akasaale k’Omukwano ebeerawo buli Lwakutaano ku Bukedde Ttivvi, bassenga Annet Nandujja, Halima Namakula ne kkojja Abbey Kabanda baalaze engeri omuntu gy’ayinza okumanya omuntu gw’anaasobola okuwangaala naye mu bufumbo wadde nga tebannabeera bombi, okwewala ebizibu.
Namakula yagambye nti omusajja asobola okumala gagenda ku mudaala n’alaga nti afi ira ku ddene naye n’atalowooza nti n’akatono kawooma ate n’atuuka awaka n’atandika okwejjusa.
Yayongeddeko nti bw’oba waakulya kikajjo kiba kirungi n’otandikira waggulu ng’okkirira okutuuka wansi, so ssi kutandikira wawooma ate n’osembyayo awatawooma.
Ye kkojja Kabanda yayongeddeko nti Mukama bw’akuyamba n’akuwa omuntu alimu byonna bye weetaaga, weesunangako era kiba kirungi n’omutegeezaako naye n’amanya ekituufu.
Nandujja yawumbyewumbye ng’agamba nti bw’olonda ekikajjo nga kirimu omucuuzi oguwooma okukamala
si kirungi kukiraalaasa buli wamu kuba abantu abamu bazibu si ku lwa nga bakikubbako nga tomanyi.


text:
Bya MUWANGA KAKOOZA
UGANDA ewandiikidde Pulezidenti wa Amerika Barack Obama ne Kkwiini wa Bungereza Elizabeth II ng'ebayita okujja okwetaba mu mikolo gy'okukuza emyaka 50 bukya yeefuga.
Kyokka minisita w'ensonga z'obwapulezidenti, Muluuli Mukasa ategeezezza nti Obama ategeezezza nti tagenda kusobola kujja era n'asaba ambasadda wa Amerika mu Uganda y'aba amukiikirira.
Ate Kkwiini n'agamba nti agenda kusindika Omulangira Edward (Duke of Kent) eyaliwo ku mikolo gya Uganda nge yeefuga mu 1962 y'aba amukiikirira.
Bino Muluuli Mukasa yabitegeezezza palamenti ng'alambulula entegeka y'emikolo gy'okukuza emyaka 50 egy’ameefuga nga bwe ginaaba.
Yagambye nti baayise abakulembeze b'amawanga 44 kyokka nga ku bo
mwenda be baakakasa nga bwe batajja kulutumirwa mwana.
Abaakakasizza kuliko Paul Kagame ow'e Rwanda, Joseph Kabila ow'e Congo, Mwali Kibaki ow'e Kenya , Jakaya Kikwete ow'e Tanzania, Piere Nkuruziza owa Burundi, Salva Kiir owa South Sudan n'abalala okuli owa Benin Yayi Boni , ow'e Gambia Yahya Jammer n'owa Malawi Joyce Banda.
Yagambye nti Gavumenti ezimba ekifo awabikke e Kololo awagenda okutuula abakungu abasoba mu 5,000 era kinaatera okuggwa.
Era waliwo n'ebijjukizo bibiri ebizimbibwa e Kololo, ekola enguudo e Kololo n'okussaako ekikomera.
Bagenda kuzimbawo poliisi n'ebifo awawummulirwa.Yagambye nti ebinaaba tebiwedde bijja kuggwa ng'emikolo giwedde.
Pulezidenti yatongoza okusimba emiti ng'ekimu ku bikujjuko by'okukuza olunaku.
Era wajja kubaawo emisomo egitali gimu egy'okukubaganya ebirowoozo ku Uganda ng'egimu pulezidenti ajja kugyetabamu.
Munnakatemba Alex Mukulu alina emizannyo gy'egenda okuzannyira abantu egiraga ebibaddewo bukya twefuge era waliwo n'ebitabo ebiwandiikiddwa okulaba ebibaddewo.
Nga October 8 wajja kubaawo emikolo gy'okusabira eggwanga ku wooteeri ya Serena egitegekeddwa Muky. Janet Museveni.
Nga October 8 wajja kubaawo okutongoza kw'ebbibiro ly'amasannyalaze e Bujagali .
Era waliwo n'emikolo gy'okwolesa ebyobuwangwa bwa Uganda okutegekeddwa ku nnaku ez'enjawulo.
Gavumenti esuubira okuzimba amasomero ga siniya ana (4) mu bitundu ebyaliwo mu 1962.
Era n'Abayindi abalina akakwate ne Uganda wamu n'Abachina bagenda kuba n'emikolo egitali gimu gye beetabako mu ggwanga.


text:
Bya RUTH NAZZIWA
Omuwendo gw’abantu abakwatibwa endwadde ezitasiigibwa gw’eyongedde ensangi zino.
Dr. Gerald Mutungi, okuva mu kitongole ky’ebyobulamu agamba nti mu mwaka gwa 2010, abantu abasoba mu 1,000,000 be bateeberezebwa okufa oluvannyuma lw’okukwatibwa endwadde zino. Mu kiseera kino, ku bantu 100 abafa, 43 babeera n’endwadde zino.
Okunywa ennyo omwenge, sigala, okukozesa ebiragalalagala, obutakola dduyiro n’endya embi, by’ebisinze okuvaako abantu okufuna endwadde zino.
Ezimu ku zo mulimu; kookolo, asima, endwadde z’omutima, puleesa, ssukaali, omugejjo n’endala.
Ayongerako nti, abantu 25 ku 100 be balina obulwadde bwa puleesa eya wagulu ate abasoba mu 2,000,000 be balina obulwadde bwa ssukaali.
Dr. William Lumu, akulira ekitongole ky’abalwadde ba ssukaali ekya Uganda Diabetes Association (UDA) agamba nti, okunoonyereza okwakolebwa mu disitulikiti y’e Kampala n’e Kamuli, kyazuulibwa ng’abaana 10 ku buli 100 balina obulwadde bw’omugejjo olw’endya embi n’obutakola dduyiro.
Ebiseera bye tuyingirira bya nnaku nkulu, era abantu abamu balowooza nti eggandaalo litegeeza kulya nga buli ekibasala mu maaso bakiryako ekivaako omubiri okuzimbulukuka.
Bwe kituuka ku baana babagulira obumpwakimpwaki bwonna okwagala okubumala mu maduuka nga balowooza babalaga mukwano sso babatta.
Weewala otya embeera eno?
Weewala otya embeera eno?
1 Weepimire: Dr. James Kimera omukugu mu by’emmere okuva mu yunivasite e Makerere agamba nti, omugejjo gujja n’obulabe bungi era abantu balina okugwewala.
Mu biseera by’ennaku omwaka we guggweerako wabaawo obubaga bungi era abantu balya ne bayita we bandikomye ekibaleetera okugejja naye omubiri ogujja amangu tegumala gagenda.
Mu mbeera eno, omuntu atayagala kwongera ku buzito bwa mubiri gwe alina okulya emmere ey’ekigero n’atawuukuuka.
2 Tolya bisiikesiike wadde ebisava: Nga tonnateeka kyakulya kyonna mu kamwa, sooka okyetegereze okakase nga ky’osaanidde okuyingiza mu lubuto n’omubiri gwo.
3 Weewale okubeera n’abakusindiikiriza okulya (ekinyumu): Kino kikuyamba obutamala galya buli ky’osanze okuva ku by’oba wasalawo.
4 Togenda njala ku bubaga: Enjala esikiriza okulya buli kikusala mu maaso.
Ebyokulya bino ebisinga bibaamu omunnyo, amasavu oba butto ne ssukaali bingi ate nga byabulabe mu mubiri.
5 Essowaani gitikke mmere mbisi okusinga enfumbe kuba y’erimu ebiriisa omubiri gwe byetaaga. Ovakedo, emboga, ennyaanya, obutungulu,
cukamba, ennyaanya, ffene, amapaapaali, wootameroni, emicungwa, enniimu, nnakati, ebbugga, doodo, entuntunu n’ebirala.
Bino biyamba okusala amasavu mu mubiri, okugogola emisuwa, okusengejja omusaayi, okuwagira abaserikale abakuuma omubiri ekikusobozesa okusigaza obuzito obusaanide.
Emmere gy’oba weewala
1 Emmere enkolerere omuli:
omubisi ogutava mu bibala oguteekebwa mu mikebe.
Gubeeramu ssukaali mungi n’ebirungo eby’obutwa eri omubiri.
2 Obuwunga obufuuweko akakuta n’ebikolebwa mu ng’aano n’ebirala omuli emigaati, amandaazi, keeki, amakolooni oba obumpwakimpwaki. Bino birimu amasavu, butto, omunnyo ne ssukaali bingi ebikosa omubiri.
3 Emmere y’amasavu:
Omuli ennyama, emmere ensiike, omuzigo, bbata, amata, sosegi n’ebirala bingi.
4 Omwenge: David Kalema, omukugu mu kujjanjaba n’okubudaabuda abantu abakosebwa ebiragalalagala okuva ku Hope and Beyond Rehabilitation Centre e Lubaga agamba nti omwenge gwa bulabe nnyo era nagwo olina okugwewala oba okunywa mu bipimo ebisaanidde kuba bw’oguyitiriza gwongera ku buzito bw’omubiriekissa obulamu bwo mu matigga.
5 Dduyiro: Hussein Kateregga omukugu mu kukozesa obujjanjabi bwa dduyiro agamba nti, buli muntu alina okukola dduyiro kikusobozese okuziyiza omugejjo.
Oyinza okudduka, okuzina, okuzannya omupiira, okubuuka omugwa, okuwuga n’ebirala.


text:
Bya FATUMAH NAKATUDDE
ABAGANDA balina enjogera egamba nti, “Enswa bw’ekyusa amaaso nga naawe envubo okyusa”, era eno Manisha Mutahinga omutuuze w’omu Ndeeba mu Kampala agamba nti gy’agoberedde okukola ssente mu Bannayuganda.
Agamba nti, omusono gw’ebitengi bwe guzzeemu okwettanirwa abakyala tayinza kukkiriza kusula njala ng’amanyi okubikola era bye bimuyimirizzaawo.
Mutahinga agamba nti omulimu guno ogw’okukola ebitengi (tie and dye) agumazeemu emyaka 10 era teyejjusa kuba ne bwe gwavaako era abantu baasigala babigula.
Annyonnyola gy’avudde ne by’agufunyeemu: Banzaala Kasese era gye nnakulira. Obwavu bwannemesa okusoma kuba bakadde bange baali baavu nnyo.
Buli lwe nnalabanga bannange bwe twali mu myaka egimu ku kyalo nga bagenda ku ssomero, kyannumanga naye nga sirina kyakukola.
Bwentyo nnasalawo okutandika okupakasa ku kyalo nga nkola emirimu egitali gimu.
Nsuubula enjeyo
Wadde ssente ze nnafunanga zaabanga ntono, nasobola okuzikung’aanya ne ntandika
okusuubula enjeyo ezeera ebweru era nnatandisa 5,000/- olw’eyo ne ndutunda wakati wa 300/- ne 500/-.
Najja e Kampala ng’omulimu gwange gwa kutambuza njeyo zino era eno gye nafunira omuvubuka Omunigeria eyafuuka mukwano gwange era n’annyamba okunsuza kuba ssalina busobozi kupangisa.
Njiga okukola ebitengi
Omunigeria ono ne banne banjigiriza okukola ebitengi kuba bye yali atunda. Buli lwe nnakomangawo okutunda enjeyo ng’anjigiriza.
Kino nakikolanga simanyi nti gulifuuka omulimu.
Wabula bwe yantwala ewaabwe (Nigeria) nalaba nga famire ye okukola ebitengi naddala ebya ‘Tie and Dye’ gwe mulimu mwe banoga ssente, nasalawo okugufuula omulimu era banjigiriza okumala emyaka esatu.
Ntandika bizinensi y’ebitengi
Bwe tukomawo e Uganda twatandika okutembeya ebitengi bye tukoze ku nguudo z’omu
Kampala okuli William, Luwum n’endala nga tukozesa engoye n’ebikozesebwa ebirala bye twaggya e Nigeria.
Ssente ze twafunanga nga tuzisuubulamu ebintu ebirala, wabula ekiseera kyatuuka mukwano
gwange n’addayo ewaabwe.
Nnatandika okukola ebyange ku 150,000/- oluvannyuma lw’okugabana naye amagoba.
Olw’okuba omulimu nnali ngumanyidde saafuna buzibu kuba twali tufunye bakasitoma.
Mu myaka esatu bizinensi yali etandise okugaziwa kwe kutandika okugenda e Kenya okusuubula engoye mwe nkola ebitengi n’okutundayo ebiwedde.
Wabula bwe waabalukayo olutalo mu 2007 kwe kusalawo okukola edduuka mu Kampala erigenze likula nga kati nnina kapito wa bukadde 20.
Akatale
Ebitengi bye nkola mbitunda mu nsi ez’enjawulo okuli Congo, Nigeria, Rwanda ne Uganda era ng’akatale weekali singa okola ebintu ebiri ku mutindo omulungi kuba ensi ezimu ebitengi babyettanira.
Ebinnyambye okufuna mu mulimu guno
1 Obwesigwa n’okweyisa obulungi byannyamba kuba saalina ssente naye nasobola okuyiga omulimu gw’omu mutwe okuva ku mukwano gwange eyantwala ne Nigeria okwongera okuyiga ate nga ne kapito ye yannyamba.
2 Obwesimbu kikulu nnyo kuba bw’oba mwesigwa ne bw’otoba na
3 Okwenyigira mu buli kimu n’otolekera bakozi bokka.
4 Obuteejalabya ng’onfulumya ssente ezitali ku mbalirira.
5 Okukola ebintu ebiri ku mutindo.
6 Okutereka nakyo kyannyamba kuba nfuba okubaako ssente ze ntereka buli lunaku nga zino ze zintaasa singa mbeera n’obwetaavu.
7 Okwagala kye nkola n’obugumiikiriza nabyo binnyambye.
Akatale
Ebitengi bye nkola nsinga kubitunda mu mawanga nga: Congo, Nigeria, Rwanda, Kenya ne wano mu ggwanga. ‘Nzimbye amaka n’enju z’abapangisa ’
BY’AFUNYE
KATI nnina kapito wa bukadde 20 eyatandika n’emitwalo 15 kw’ossa okugula ettaka e Kasese mu kabuga kwe nzimbye ebizimbe by’obusuubuzi bibiri.
Nzimbye amaka, mpangisa edduuka ku luguudo lwa William era nguze n’emmotoka ate nneebezaawo n’abantu bange. Ntambudde mu mawanga agatali gamu nze atasoma.
Ebizibu
Bye tukozesa naddala engoye eza ‘Bazar’ ezikola ebitengi zibula okumala ebbanga kyokka nga bakasitoma bakuwadde wooda ebintu byabwe babyetaaga ekivaako okumala obudde obungi ku mulimu gumu.
Abakola ebintu ebitali ku mutindo batwonoonera akatale abantu ne batandika okwevuma ebintu ebikoleddwa mu ggwanga naddala bannansi.
Emivuyo mu kibuga egitaggwa givaako bizinensi z’abasuubuzi okwesiba kuba n’abajja okusuubula baba batya okukubwa omuka ogubalagala olw’okwekalakaasa mu kibuga okutaggwa.


text:
Bya Hafswa Nankanja
EMBOGA kimu ku birime ebikula amangu era mu bungi naddala nga biri ku ndabirira ey’omulembe.
Emboga bw’otogirabirira bulungi eyinza okukwonoonekako mu kiseera kitono ddala nga waakagiggya mu nnimiro.
Oluusi weesanga nga ne bw’oba ozitutte mu butale kiba kizibu okuzitunda ne ziggwaawo zonna mu lunaku lumu ekikufiiriza.
Wabula, Ssentebe wa bulungi bwa nsi, Omulangira Kanaakulya Ishaak (Mpalembaaya) era nga y’atwala ebyokwerinda mu muluka gwa Kasenge mu Ggombolola y’e Nsangi mu disitulikiti y’e Wakiso bino byonna abinogedde eddagala.
Agamba nti, obuzibu buno yatuula n’ayiiya eky’okubukolera era n’akifuna. Akulaga engeri gy’ayoola ssente mu mboga ne zitakuvundako ate n’ofuna ekiwera.
Ng’oggyeeko okugisalaasala n’ogifumba, osobola okugikolamu ensaano n’ogitunda oba okukola eggobe.
Ebyetaagisa
- Emboga n’ebikoola byayo.
- Ekinu n’omusekuzo.
- Dulaaya oba omusana ogwa bulijjo.
- Akakung’unta.
Entabula
Emboga osobola okugikaliza mu musana butereevu oba bw’oba weetaaga akawoowo kennyini gikalize mu dulaaya.
1 Gigagambuleko ebikoola by’oku ngulu ebiddugala obyoze bitukule. Bw’oba ogenda kukozesa musana, bisaleesale obulere oluvannyuma obyanike mu musana. Mu nnaku ssatu zokka biba bikaze.
Akozesa dulaaya byanikemu nga si bisaleesale, era okozese omuliro ogw’ekigero okumala essaawa ssatu obiggyeyo.
2 Yoolako ebisaamu saamu nga bw’oteeka mu kinu otandike okusekula. Bwe bigonda funa akakung’unta obikung’unte bibeere nga pawuda ataliimu wadde empulunguse.
3 Funa obucupa opakire otunde oba ofumbe weeriire.
Emboga eya 1,500/- ngifunamu 10,500/-
Kanaakulya agamba nti, mu mboga emu egula ssente 1,500/- aggyamu obucupa bw’ensaano obwa gulaamu 250 busatu.
Akacupa k’ensaano akamu akasuubuza ku 3,500/- ate ku maduuka n’okagula wakati wa 5,000/- ne 5,500/-.
Buli wiiki akola obucupa bw’ensaano y’emboga obwa gulaamu 250 lukumi. Kitegeeza nti buli wiiki akola 3,500,000/-. Kuno kwe ntoola ez’abakozi, kapito n’ezange ez’amagoba. Buli mboga emu ngifunako amagoba ga ssente ezitakka wansi wa 5,000/-.
Ensaano ngitunda mu maduuka agatwetoolodde mu ggwanga. Wabula mu kiseera kino naweerezza okusaba kwange mu mawanga ag’ebweru nga nsaba okubatunza ensaano era abasinga banzizeemu nga bambuuza lwe ntandika okubawa emboga zino.
Alina emboga zinguze
Omuntu yenna alina emboga z’atunda oba oyo ayagala okweyongera okuyiga mmwaniriza. Omulimi ali eyo, toyonoona mboga yo ng’ogiggyako ebikoola n’obisuula, ebikoola bimpe nze nja kubifunira omulimu.


text:
Bya HERBERT MUSOKE NE HERRIET OLIVIA NAGAWA
OKOZESA emisubbaawa? Omanyi akabi k’olimu eka ewuwo? Poliisi ezikiriza omuliro mu ggwanga omwaka oguwedde yafuna obubenje bw’omuliro 963, naye ng’ettundutundu erisinga livudde ku misubbaawa!
Emisubbaawa n’omuliro okutwalira awamu kimu ku bizibu ebifiiriza Bannayuganda ebitagambika. Jessica Namwabira, alabirira abayidde omuliro mu ddwaaliro e Mulago agamba nti buli omwezi bafuna abalwadde abasoba mu 50 naye nga ku bano ab’emisubbaawa basoba mu 15.
Okusinziira ku Mw Joseph Mugisha, akulira poliisi ezikiriza omuliro, okuggyako emisubbaawa, ebirala ebivaako omuliro okwokya abantu kuliko amasannyalaze, okwokya empiira ne kasasiro wamu ne ssigiri ezikumirwa mu nnyumba.
“Omusubbaawa mwangu gwa guvaako muliro kuba singa ogussa awali ebintu ebikwata omuliro n'otagufaako, bwe guggweerera ekivaamu biwoobe,” Mugisha bwe yagambye.
Mu baana b’ebisulo, abakugu bazudde nti omusubbaawa gufulumya omukka ogwongera okumunafuya obwongo olwo ne yeebaka.
Bw'oyingira mu woodi y'abayidde omuliro mu ddwaaliro e Mulago n'olaba obulumi bw'abantu abanyiga ebiwundu by'omuliro okakakasa nti akozesa omusubbaawa obulamu bwo buli mu katyabaga.
Resty Nakubulwa ow’e Sekiwunga mu ggombolola y’e Ssisa, g’akaaba g’akomba oluvannyuma lw’abaana be babiri okuggyiira mu nnyumba bwe yali abaleseemu ng’akumye omusubbaawa.
Agamba: Naleka abaana bange babiri, Peter Sserwadda ow’emyaka omukaaga ne munne amuddako Sanyu Nantale wa myaka esatu, nga nfulumyemu okugenda ku dduuka.
Omukulu yang’amba nti muto we yakoleeza omusubbaawa naye ne gugwa ne gukwata akatimba k’ensiri olwo ennyumba yonna n’eteta.
Nagenda okutuuka ng’abaana bange basiridde era nange gwanjokya engalo nga ngezaako okubasika mu muliro kyokka okugenda okubaggyayo nga bonna basiridde.
Irene Nakiyaga n’omwana we Rashibah Namusoke e Mulago.
BWE YEEWOMA OMUSUBBAAWA, YATUULA MU LWEJE
Irene Nakiyaga abeera e Gaba agamba nti muwala we Rashibah Namusoke 3, yaggya amazzi agookya muganda we bwe yali aggya ebbinika ku ssigiri ng’omwana atudde n’agezaako okwewala omusubbaawa okumwokya kyokka amazzi ne gamuyiikira.
“Mu kiseera omwana we yaggyiira nnalina 400/- mu nsawo era nga sirina na we nsobola kuggya ssente kuba taata w’abaana yanzirukako n’andeka mu muzigo.
Nnamala ennaku bbiri ng’omwana simututte mu ddwaaliro okutuuka mukwano gyange lwe gyansondera ne mutwalako mu kalwaliro kyokka ng’ayongera kuba bubi okutuuka lwe najja e Mulago ng’atandise okuvunda.
Wadde nga nfuna eddagala kyokka ebintu ebirala ebikozesebwa ku mulwadde sirina ng’emmere, ssabbuuni, ebyokunywa n’ebirala. Alina obuyambi annyambe ku 0773045949.
Nalubega omusubbaawa gwasooka ne gumwokya, essigiri n’emumaliriza.
‘Omusubbaawa gwanjokya ebikooyi’
ROSE Nalubega (50) ow’e Nansana (ku kyuma kya kasooli) ali mu ddwaaliro e Mulago anyiga biwundu bya muliro ogwamukwata bwe yali akedde okukuma ssigiri yeefumbire ekyokulya.
Ono agamba nti yafuna ekirwadde ekyamusannyalaza oludda lwa ddyo nga terusobola kutambula era omuliro lwe ludda kwe lwakwata era lwe lwasinga okuggya.
“Nakeera kukuma sigiri gye nnali nkumisa obuti. Naye omusubbaawa simanyi bwe gwagwa ne gukwata ku ngoye, ku ludda olwasannyalala edda. Ng’enda okwetaasa nneekubeko omuliro ng’engoye zaakutte dda zonna,” Nalubega bw’agamba.
OMUSAWO Jessica Namwabira alabirira abalwadde b’omuliro e Mulago gye yaakamala emyaka esatu agamba nti omuntu abeera ayidde sooka omuyiire amazzi agannyogoga okukkakkanya omuliro n’ebbugumu by’aba awulira.
Agamba nti bw’aba muntu mukulu asobola okwevulunga mu ttaka okwezikiriza n’okukakkanya ebbugumu n’ababula obutassaawo ssukaali, butto n’ebirala ng’agamba nti bino bizaala amazzi agamuviirako okutana.
Wabula bino bya kutaasa bulamu n’obujjanjabi obusookerwako naye kikwetaagisa okutwala omuntu mu ddwaaliro nga Mulago kuba wano obujjanjabi bwa bwereere. Alabula nti omuliro gusobola okuwona kungulu kyokka nga gusigadde munda.
Namuli mu ddwaaliro e Mulago. Ali ne nnyina Edessa Nangobi.
Namuli yaggya feesi yonna
ABAANA abantu baagala nnyo okuzannya nga bafumbafumba naye wali okirowoozezza nti omuzannyo guno gwandimuviirako okufa oba okugongobala olw'omuliro oguyinza okumukwata?
Caroline Namuli,6, yaggya feesi yonna bwe yali ne banne nga bafumbafumba akakebe mwe baali bafumbira ne kabwatuka .
Muky. Edessa Nangobi ow'e Ndejje, nnyina wa Namuli agamba nti teyali waka agenda okudda nga banne ba Namuli bagamba nti babadde bafumba bye babadde bafumba ne bisamusammukira mu faayi era ayidde.
Robinah Nabuuma
‘Omwaka nguyingidde n’ekisiraani ky’omuliro’
ROBINAH Nabuuma 21, ow'e Nabusulwe mu ggombolola ye Goma e Mukono, omwaka 2014 yaguyingira na kibambulira abavubuka ab'efujjo bwe baamusindika mu muliro gwe baali bakumye.
Gwamwokya feesi, amabeere, olubuto, ebisambi okutuuka ku bigere.
“Nnali ng’enda kusaba ekiro ekyakeesa Olusooka omwaka, ne nsanga abavubuka bano. Mba mbayitako ne bansindika mu muliro.
Nakuba enduulu mwannyinaze naye eyali agenda okusaba ng'anvaako emabega ye yandaba n’annyamba,” Nabuuma bw'agamba.
Ayebare ng’asitudde omwana we eyaggya.
‘Owange yali adduka musubbaawa n’agwa mu lweje’
SHAKIMAH Nabiryo ali mu bulumi buyitirivu oluvannyuma lw'omusubbaawa okumwokya, ne yeekanga n’atuula mu mazzi agookya agaali gafumbiddwa okunywa.
Nnyina Aisha Nankwanga ow'e Kayunga- Bugerere ,agamba nti omwana we obulumi bw'alimu buyitirivu kuba amazzi gaamubabula yenna engeri gye yagatuulamu.
“Amazzi bwe gaggya ne gayiibwa mu ssepiki okuwola, mu nnyumba nawulira miranga okugenda okutuuka ng’omwana wange yenna ayidde akabina kwe muddusa e Mulago,” bw’agamba.
Moses Ayebare, omutuuze w'e Busaana mu Kibaale omwana we yenna musibe ne bandegi.
“Nnali mu mirimu gyange okumpi n'awaka kwe kuwulira emiranga eka ng'oyinza okulowooza nti waliwo afudde.
Okutuuka eka ng'omwana yenna aleenya anti ng'atandise n'okuyubuka olususu kuba ebijanjaalo bye yagwamu byali byokya nnyo.
Twamutwala buli wamu nga bagamba nti tebamusobola okutuusa lwe twamutuusizza e Mulago”, Ayebale bw'agamba.


text:
Ensonga za Lutembe zoolekedde Kkooti
Abalwanirira obutonde bwensi aba National association of prpoffessional Enviromentalists, basazeewo okutwala ekitongole kya NEMA, ne Sudir Ruparelia mu mbuga z’amatteeka ku bikwatagana nolutobazzi lweluteme olusangibwa e Namulanda ku luguudo lw’entebe.
Bano bagamba nti kikyamu ekitongole kya Nema ,okuwa Sudiri yiika z’olutobazzi amakumi ataano okugaziya faamu y’e bimuli kyebagamba nti kyonoona obutonde bw’ensi. Ssentebe wa LC5 e Wakiso Matiya Lwanga Bwanika nga ali wamu nabatuuze mu kitundu kino beebasooka okuyingira mu nsonga eno. Kyoka NEMA yavaayo nategeeza nti bebaawa omukulu ono obuyinza okukozesa ekifo kino.


text:
Bya JOSEPHAT SSEGUYA ne Martin Ndijjo
EKITONGOLE kya KCCA kyanukudde abantu abagenda okusengulwa mu bitundu byabwe okuli n’abo abaamenyeddwa ebitundu ku mayumba gaabwe, ebikomera n’okukeketa empya zaabwe mu bitundu bya Kampala eby’enjawulo gye bagaziya enguudo.
Omwogezi wa KCCA, Peter Kaujju yasoose kulabula nti, omuntu yenna ali mu Kampala bw’aba azimba nnyumba, asooke atwale pulaani ye mu KCCA ekakasibwe yeewale ebinnaddirira ng’okumenya ennyumba ye n’akaayana so nga we yagizimba tewakkirizibwa.
Agamba nti ekimu ku bizibu bye basanga mu kuzimba amakubo, be bantu abaagazimbamu nga beerimbika mu kubeera nti ttaka lyabwe naye nga bakimanyi nti baakumpanya bukumpanya.
Kyokka n’akkiriza nti, Kampala alimu amakubo mangi nnyo naye ng’abantu abamu tebamanyi nti eryo ekkubo n’obugazi bwalyo nga tebabumanyi ekibaleetera okugazimbamu nga tebamanyi nti bazimbye mu kkubo oba ‘road reserve’ yaalyo kwe kubasaba okutwalanga pulaani zaabwe KCCA ezikakase n’okubalabula ku makubo.
Kansala w’omuluka gw’e Luzira, Meddie Mutumba ne ssentebe w’akakiko akavunaanyizibwa ku by’enkulaakulaana mu kitundu kino, Muhammad Ddungu nga balaga agamu ku maduuka agoolekedde okumenyebwa ku luguudo lwa Lakeside e Nakawa.
“Bannange tugezaako kukola kibuga kibeere ku mulembe ogwegombesa abantu.
Tulina ebintu bingi ebyokukola mu Kampala n’amakubo mangi naye lwa kuba tetugenda kubitandika byonna mulundi gumu naddala enguudo, tusoose ezo ezirina obwetaavu obw’amangu.
Kyokka waliwo abantu abaalabulwa edda nti bali mu kkubo nga balina okuvaawo kyokka ne bagaana, kati ekkubo bwe likeketako ekitundu ku nju ate akaayana ng’ataalabulwa.” Kaujju bwe yategeezezza .
Yagasseeko nti bagenda mu maaso n’okwetegereza ebifo omugenda okuyita enguudo zino era abo abazuulwa nga ddala kituufu bannannyini ttaka omugenda okuyita oluguudo bagenda kugoberera amateeka okulaba nga baliyirirwa kyokka n’akikaatiriza nti mu kiseera kino tebalina gwe bazudde abasinga bazimba mu bukyamu.
Yayongeddeko nti enguudo zonna zigenda kuyiibwa kolaasi, okussaako emyala emirungi egitambuza amazzi n’okuzigaziya abantu basobole okwetaaya.
Kyokka n’ategeeza nti waliwo n’enguudo ezimu ze bagenda okuddamu obuto okukola ate waliwo ze bataddewo obuteesi ezitabaddeewo naye nga zeetaagisa omuli; olwa Go Down ku Fifth Street okutuuka e Namuwongo mu Ggombolola y’e Nakawa nga kye banoonya kwanguyiza bantu mirimu.
Bwe yabuuziddwa enguudo endala lwe balizikolako, yagambye nti waliwo obukiiko ku magombolola obw’ebyekikugu obulaba enguudo ezeetaaga okusookerako ne baziweereza KCCA era
ze basooka n’endala ne ziddirira.
Ebbanga lye bagenda okumala nga bakola enguudo zino, Kauju yategeezezza nti terijja kuba ddene kubanga omulimu gwatandise dda.
Ku ky’abakulembeze (ba LC, ab’emiruka n’abalala) abeemulugunya nti KCCA ebalese ebbali mu nteekateeka ezigenda mu maaso, Kaujju yategeezezza nti bano bagenda kukolagana nabo.
Meeya w’e Nakawa agumizza abantu
MEEYA wa munisipale y’e Nakawa, Benjamin Kalumba Ssebuliba asanyukidde ekya KCCA okulonda enguudo ezisinga obungi ezigenda okukolebwa nga ziri mu munisipaali ye.
“Nakawa ekwata ekifo kyakubiri ng’eddirira Central mu kuvaamu emisolo egigenda mu KCCA kubanga tulina amakolero mangi, kale bwe batuwa enkizo ku bannaffe kiba kirungi anti ng’oggyeko okwogera enkulaakulaana mu kitundu n’abawi b’omusolo nabo basiima.” Kalumba bwe yagambye.
Yannyonnyodde nti mu myaka 3 gy’amaze mu offiisi enguudo eziweza kiro mita 17 zikoleddwa nga bazikuba kolaasi.
Omwaka guno kiro mita mwenda zigenda kukolebwaako era nsuubira emyaka etaano we ginaaggwerako nga tukoze ku nguudo eziwera kiro mita wakati wa 35 ne 40 n’okutuukiriza ekyo kye twasuubiza.
Ku nsonga y’abantu b’omu Nakawa abeemulugunya ku pulojeti eno naddala abo aboolekedde n’abalala ettaka lyabwe okutwalibwako ebitundu mu kaweefube w’okukola n’okugaziya enguudo ezimu.
Kalumba yategeezezza nti bagezaako okwogera n’abantu n’okubasomesa naddala mu bitundu gye bakola enguudo okulaba nti mu kifo ky’abantu bano okusimbira pulojekiti eno ekkuli bagyagale era bagiwagire.
“Tusazeewo kutambula mu bitundu nga tusisinkana abantu okubasomesa n’okubaagazisa pulojekiti eno.
Okugeza singa oluguudo lwe bakola mu kulugaziya lugenda kutwala akatundu ku ttaka lyo, mu kifo ky’okulwanyisa enkulaakulaana tusaba abantu abali mu mbeera eno waakiri okwefi iriza akatunda k’ettaka lino bakaweeyo ku lw’obulungi bw’ekitundu.
Abo abazimba mu ttaka ly’enguudo tekyetaagisa ku basindikira baserikale kumenya, bano tugezaako okwogera nabo basobole okuvaawo mu mirembe”.
Kalumba yeegasse ku bakulembeze abalala okwemulugunya ku kye baayise KCCA okubaleka ebbali mu nteekateeka ezikolebwa okulaakulaanya ebitundu byabwe.
“Buli kimu kikolebwa waggulu, ffe eno batulowoozaako luvannyuma kyokka nga naffe tuli bakulembeze abatuukirwako abantu.
Kikwewuunyisa okulaba nti okufuna ekitabo omuli ebikwata ku nguudo olina kukitambulira,” Kalumba bwe yamalirizza.


text:
ABAFUMBO batabuse ne baanika obuziina bwabwe mu lujjudde omukazi bwalumirizza bba okwenyigira mu bikolwa eby’ekirogo.
Aidah Nakalema omutuuze w’e Lukuli - Nanganda mu Ggombolola y’e Makindye ye yawawaabidde bba Lawrence Kyakonye mu FIDA ng’agamba nti ayitirizza okweraguza.
Ategeezezza nti omusajja ono aleeta abasawo b’ekinnansi mu maka gaabwe ne bakola ebyawongo nga omuli n’okusala embuzi n’endiga omusaayi ne bagumansa mu luggya kyokka nga bino byonna babikola abaana baabwe abato balaba.
Nakalema yategeezezza nti tamanyi kigendererwa kya musajja n’alaga nga bwafunye okutya kubanga ebintu byakola bisusse okuba eby’obulabe.
Bannamateeka bayise Nakalema ne Kyakonye okweyajula ku kitebe kya FIDA ku Lwokuna batunule mu nsonga zaabwe n’okulaba engeri gye bayinza okubayambamu amaka gaabwe obutasasika.


text:
ESSUULA EY’EKKUMI N’ENNYA
Engeri y’Okufuulamu Amaka Gammwe Amasanyufu
Kiki ekyetaagisa okusobola okubeera omwami omulungi?
Omukyala asobola atya okutuukiriza obuvunaanyizibwa bwe?
Kiki ekizingirwa mu kubeera omuzadde omulungi?
Abaana bayinza batya okuleetera amaka okuba amasanyufu?
YAKUWA KATONDA ayagala mubeere n’essanyu mu maka gammwe. Ekigambo kye, Baibuli, kiraga obuvunaanyizibwa buli omu mu maka bw’alina okutuukiriza. Singa buli omu mu maka atuukiriza obuvunaanyizibwa bwe ng’agoberera obulagirizi bwa Katonda, ebivaamu biba birungi nnyo. Yesu yagamba: “Balina omukisa [“ba ssanyu,” NW] abawulira ekigambo kya Katonda, ne bakyekuuma.”—Lukka 11:28.
2 Amaka gasobola okubeera amasanyufu singa abagalimu bakitegeera nti, Yakuwa, Yesu gwe yayita “Kitaffe,” ye yateekawo enteekateeka y’amaka. (Matayo 6:9) Amaka gonna ku nsi weegali olw’okuba Kitaffe ow’omu ggulu ye yatandikawo enteekateeka y’amaka era amanyi bulungi ekiyinza okuleeta essanyu mu maka. (Abaefeso 3:14, 15) Kati olwo, kiki Baibuli ky’eyigiriza ku buvunaanyizibwa bwa buli omu mu maka?
KATONDA YE YATANDIKAWO AMAKA
3 Yakuwa yatonda abantu abaasooka Adamu ne Kaawa, n’abagatta wamu mu bufumbo ng’omwami n’omukyala. Yabassa mu lusuku Adeni olwali lulabika obulungi era n’abagamba okuzaala abaana. Bw’ati bwe yabagamba: “Mweyongerenga mwalenga mujjuze ensi mugirye.” (Olubereberye 1:26-28; 2:18, 21-24) Luno si lugero bugero oba lufumo bufumo, kubanga Yesu yalaga nti ebyo ebiri mu kitabo ky’Olubereberye ebiraga engeri amaka gye gaatandikamu, bituufu. (Matayo 19:4, 5) Wadde nga twolekaganye n’ebizibu bingi era ng’obulamu tebuli nga Katonda bwe yali ayagala bubeere, ka tulabe ensonga lwaki amaka gasobola okubeera amasanyufu.
4 Buli omu mu maka asobola okubaako ky’akola okuleetera amaka okuba amasanyufu ng’akoppa Katonda mu kulaga okwagala. (Abaefeso 5:1, 2) Naye, tusobola tutya okukoppa Katonda ng’ate tetusobola kumulaba? Tusobola okumukoppa nga tulabira ku Mwana we omubereberye gwe yatuma ku nsi. (Yokaana 1:14, 18) Bwe yali ku nsi, Omwana wa Katonda, Yesu Kristo, yayoleka bulungi nnyo engeri za Kitaawe ne kiba nti omuntu okumulaba oba okumuwuliriza, kyalinga okulaba era okuwuliriza Yakuwa kennyini. (Yokaana 14:9) N’olwekyo, bwe tuyiga engeri Yesu gye yayolekamu okwagala era ne tukoppa ekyokulabirako kye, buli omu ku ffe aba asobola okubaako ky’akolawo okwongera essanyu mu maka.
EKYOKULABIRAKO ERI ABAAMI
5 Baibuli egamba nti abaami basaanidde okuyisa bakyala baabwe mu ngeri Yesu gye yayisaamu abayigirizwa be. Weetegereze Baibuli ky’egamba wano: ‘Abasajja, mwagalenga bakazi bammwe, era nga Kristo bwe yayagala ekkanisa, ne yeewaayo ku lwayo. Era bwe kibagwanidde bwe kityo abasajja okwagalanga bakazi baabwe bennyini ng’emibiri gyabwe bennyini. Ayagala mukazi we yennyini yeeyagala yekka. Kubanga tewali muntu eyali akyaye omubiri gwe yennyini naye aguliisa agujjanjaba era nga Kristo bw’ajjanjaba ekkanisa.’—Abaefeso 5:23, 25-29.
6 Engeri Yesu gy’ayagalamu ekibiina ky’abayigirizwa be kyakulabirako kirungi nnyo eri abaami. Yesu ‘yabaagala okutuusiza ddala ku nkomerero,’ ng’awaayo obulamu bwe ku lwabwe wadde nga baali tebatuukiridde. (Yokaana 13:1; 15:13) Mu ngeri y’emu, abaami bakubirizibwa bwe bati: ‘Mwagalenga bakazi bammwe, so temubakwatirwanga bukambwe.’ (Abakkolosaayi 3:19) Kiki ekiyinza okuyamba omusajja okussa mu nkola okubuulirirwa okwo, naddala nga mukyala we teyeeyisizza mu ngeri ey’amagezi? Alina okujjukira nti naye akola ensobi era alina n’okujjukira ky’alina okukola okusobola okusonyiyibwa Katonda. Kiki ky’alina okukola? Alina okusonyiwa abo abamukola ekibi, era nga mu abo mwe muli ne mukyala we. Kya lwatu, n’omukyala alina okukola kye kimu. (Matayo 6:12, 14, 15) Olaba ensonga lwaki abamu bagamba nti obufumbo obulungi bwebwo obubaamu abantu ababiri abasonyiwagana?
7 Era abaami basaanidde okukijjukira nti Yesu yafangayo ku bayigirizwa be. Yali amanyi obusobozi bwabwe we bukoma era ng’afaayo ne ku byetaago byabwe eby’omubiri. Ng’ekyokulabirako, lumu, bwe baali nga bakooye, yabagamba abayigirizwa be nti: “Mujje mmwe mwekka kyama mu kifo eteri bantu muwummuleko katono.” (Makko 6:30-32) Abakyala nabo beetaaga okufiibwako. Baibuli eboogerako nga “ekibya ekinafu” era nti abaami basaanidde ‘okubawa ekitiibwa.’ Lwaki? Lwa kuba abaami n’abakyala balina enkizo y’emu ‘ey’okufuna obulamu obutaggwaawo.’ (1 Peetero 3:7) Abaami basaanidde okukijjukira nti obwesigwa bwe buleetera omuntu okusiimibwa mu maaso ga Katonda k’abe musajja oba mukazi.—Zabbuli 101:6.
8 Baibuli egamba nti omusajja “ayagala mukyala we aba yeeyagala kennyini.” Ekyo kiri bwe kityo kubanga omusajja n’omukazi baba tebakyali ‘babiri nate, naye omubiri gumu,’ nga Yesu bwe yagamba. (Matayo 19:6) N’olwekyo, balina okwewalira ddala obwenzi. (Engero 5:15-21; Abaebbulaniya 13:4) Kino basobola okukituukiriza singa buli omu afaayo nnyo ku munne. (1 Abakkolinso 7:3-5) Jjukira ensonga eno: ‘Tewali muntu eyali akyaye omubiri gwe, naye aguliisa era agujjanjaba.’ Abaami balina okwagala bakyala baabwe nga bwe beeyagala bo bennyini, nga bajjukira nti bavunaanyizibwa eri Yesu Kristo omutwe gwabwe.—Abaefeso 5:29; 1 Abakkolinso 11:3.
9 Omutume Pawulo yayogera ku ‘kisa Kristo kye yalaga.’ (Abafiripi 1:8) Ekisa Yesu kye yalaga kyazzaamu abalala amaanyi era kyaviirako abayigirizwa be abakazi okumwagala ennyo. (Yokaana 20:1, 11-13, 16) Era n’abakyala baagala nnyo abaami baabwe okubalaga ekisa.
EKYOKULABIRAKO ERI ABAKYALA
10 Amaka galinga ekibiina, era ekibiina ekyo okusobola okutambula obulungi, kirina okuba n’omutwe. Ne Yesu alina gw’atwala ng’Omutwe gwe. “Omutwe gwa Kristo ye Katonda,” nga ‘n’omusajja bw’ali omutwe gw’omukazi.’ (1 Abakkolinso 11:3) Okuba nti Yesu agondera Katonda, kyakulabirako kirungi gye tuli okuva buli omu ku ffe bw’alina gw’ateekwa okugondera.
11 Okuva bwe kiri nti abantu tebatuukiridde, abasajja bakola ensobi era emirundi mingi tebatuukiriza bulungi buvunaanyizibwa bwabwe ng’emitwe gy’amaka. Kati olwo, omukyala aba alina kukola ki mu mbeera ng’eyo? Talina kunyooma ebyo mwami we by’akola oba okugezaako okutwala obukulembeze bwe. Omukyala asaanidde okujjukira nti obuwombeefu kintu kya muwendo nnyo mu maaso ga Katonda. (1 Peetero 3:4) Omukyala bw’abeera omuwombeefu, kijja kumubeerera kyangu okugondera bba, wadde ne mu mbeera enzibu. Ate era, Baibuli egamba nti: ‘Omukazi assengamu bba ekitiibwa.’ (Abaefeso 5:33) Naye ate, kiba kitya singa omwami aba tatwala Kristo ng’Omutwe gwe? Baibuli ekubiriza bw’eti abakyala: ‘Abakazi mugonderenga babbammwe bennyini era nga bwe wabangawo abatakkiriza kigambo, balyoke bafunibwenga awatali kigambo olw’empisa z’abakazi baabwe; bwe balaba empisa zammwe ennongoofu n’engeri gye mussaamu abalala ekitiibwa.’—1 Peetero 3:1, 2.
12 Ka kibe nti bba mukkiriza oba nedda, omukyala bw’awa endowooza eyawukana ku y’omwami we, kiba tekitegeeza nti amunyooma. Endowooza ye eyinza okuba entuufu, era ng’amaka gonna gayinza okuganyulwa singa omwami awuliriza mukyala we. Wadde nga Ibulayimu yali takkiriza ebyo mukyala we, Saala, bye yali amugamba okusobola okugonjoola ekizibu ekyali kizzeewo mu maka gaabwe, Katonda yagamba Ibulayimu nti: ‘Wuliriza ky’agamba.’ (Olubereberye 21:9-12) Kya lwatu, singa omusajja aba asazeewo ekintu ekitakontana na mateeka ga Katonda, kyandibadde kirungi omukyala okumuwagira.—Ebikolwa 5:29; Abaefeso 5:24.
13 Waliwo ebintu bingi omukyala by’ayinza okukola okusobola okutuukiriza obuvunaanyizibwa bwe. Ng’ekyokulabirako, Baibuli eraga nti abakazi balina “okwagalanga babbaabwe, okwagalanga abaana baabwe, okwegenderezanga, okuba n’obulongoofu, okukolanga emirimu mu nnyumba zaabwe, okuba n’ekisa, [n’]okugonderanga babbaabwe.” (Tito 2:4, 5) Omukyala era maama akola bw’atyo aweebwa ekitiibwa era ayagalibwa ab’omu maka ge. (Engero 31:10, 28) Kyokka, okuva bwe kiri nti obufumbo bubeeramu abantu babiri abatatuukiridde, wayinza okubaawo ebizibu eby’amaanyi ebiyinza okuleetawo okwawukana oba okugattululwa. Baibuli ekkiriza okwawukana mu mbeera ezimu. Kyokka, kino kirina okumala okulowoozebwako ennyo kubanga Baibuli egamba nti: ‘Omukazi tanobanga ku musajja we n’omusajja talekanga mukazi we.’ (1 Abakkolinso 7:10, 11) Ate era, okusinziira ku Byawandiikibwa, bwenzi bwokka omuntu bw’ayinza okusinziirako okugattululwa ne munne mu bufumbo.—Matayo 19:9.
EKYOKULABIRAKO EKIRUNGI ERI ABAZADDE
14 Yesu yateerawo abazadde ekyokulabirako ekirungi mu ngeri gye yayisangamu abaana. Abantu bwe baagezaako okuziyiza abaana okugenda gy’ali, yabagamba: “Mukkirize abaana abato bajje gye ndi so temubagaana.” Baibuli egamba nti “yabawambaatira n’abawa omukisa ng’abassaako emikono.” (Makko 10:13-16) Okuva Yesu bwe yawaayo ebiseera okubeerako n’abaana abato, nammwe abazadde temwandiwaddeyo ebiseera okubeerako awamu n’abaana bammwe? Baagala mubeereko nabo ekiseera ekimala. Kiwetaagisa okuwaayo ebiseera okubayigiriza, kubanga ekyo Yakuwa ky’alagira abazadde okukola.—Ekyamateeka 6:4-9.
15 Ensi eno nga bw’egenda yeeyongera okwonooneka, abazadde balina okukuuma ennyo abaana baabwe naddala okuva eri abantu abaagala okubakolako akabi, gamba ng’abo abakwata abaana abato. Lowooza ku ngeri Yesu gye yakuumamu abayigirizwa be, be yayita mu ngeri ey’omukwano nti “baana bange.” Bwe yakwatibwa, Yesu yafuba nnyo okulaba nti abayigirizwa be tebakolebwako kabi konna. (Yokaana 13:33; 18:7-9) Ng’omuzadde, olina okumanya obukoddyo Omulyolyomi bw’akozesa okutuusa akabi ku baana bo. Olina okubategeeza obukoddyo obwo nga bukyali.* (1 Peetero 5:8) Leero, n’okusinga bwe kyali kibadde, kyetaagisa nnyo okukuuma abaana bo mu by’omubiri, mu by’omwoyo, era n’okulaba nti empisa zaabwe tezoonooneka.
16 Mu kiro ekyasembayo nga Yesu tannattibwa, abayigirizwa be baakaayana ani ku bo eyali asinga obukulu. Mu kifo ky’okubanyiigira, yababuulirira mu ngeri ey’okwagala era n’abateerawo n’ekyokulabirako. (Lukka 22:24-27; Yokaana 13:3-8) Bw’oba ng’oli muzadde, olaba engeri gy’oyinza okukoppamu ekyokulabirako kya Yesu mu ngeri y’okugunjulamu abaana bo? Kyo kituufu, abaana beetaaga okukangavvulwa, naye olina okubakangavvula ‘mu ngeri esaanidde’ so si na busungu. Tekyandibadde kirungi kukozesa bigambo ‘ebifumita ng’ekitala.’ (Yeremiya 30:11; Engero 12:18) Olina okukangavvula omwana wo mu ngeri ennungi ne kiba nti oluvannyuma ajja kukitegeera nti okukangavvula okwo kwali kwetaagisa.—Abaefeso 6:4; Abaebbulaniya 12:9-11.
EKYOKULABIRAKO ERI ABAANA
17 Abaana balina kye basobola okuyigira ku Yesu? Yee. Yesu yateerawo abaana ekyokulabirako ku ngeri gye basaanidde okugonderamu bazadde baabwe. Yagamba bw’ati: “Nga Kitange bwe yanjigiriza bwe njogera bwe ntyo.” Era yagattako nti: “Nkola bulijjo by’asiima.” (Yokaana 8:28, 29) Yesu yali muwulize eri Kitaawe ow’omu ggulu, era ne Baibuli ekubiriza abaana okuba abawulize eri bazadde baabwe. (Abaefeso 6:1-3) Wadde nga Yesu yali atuukiridde, yawuliranga bazadde be, Yusufu ne Malyamu, abaali batatuukiridde. Awatali kubuusabuusa, ekyo kyaviirako ab’omu maka bonna okuba abasanyufu.—Lukka 2:4, 5, 51, 52.
18 Waliwo engeri yonna abaana gye bayinza okukoppamu Yesu ne basanyusa bazadde baabwe? Kyo kituufu nti, emirundi egimu abaana bayinza okukaluubirirwa okugondera bazadde baabwe, naye ekyo Katonda ky’ayagala bakole. (Engero 1:8; 6:20) Yesu bulijjo yali muwulize eri Kitaawe ow’omu ggulu, wadde ne mu mbeera enzibu. Lumu, Yesu bwe yalaba ng’ekintu Katonda kye yali ayagala akole nga kizibu ennyo, yagamba: “[Nzigyako] ekikompe kino [ekintu Katonda kye yali ayagala akole].” Wadde kyali kityo, Yesu yakola ekyo Katonda kye yali ayagala, kubanga yakitegeera nti Kitaawe yali amanyi bulungi kye yali agwanidde okukola. (Lukka 22:42) Singa abaana bayiga okuba abawulize, bajja kusanyusa bazadde baabwe ne Kitaabwe ow’omu ggulu.#—Engero 23:22-25
19 Omulyolyomi yakema Yesu, era tusobola okuba abakakafu nti n’abato ajja kubakema. (Matayo 4:1-10) Setaani Omulyolyomi akozesa okupikirizibwa, okusobola okusendasenda abaana baffe. N’olwekyo, nga kikulu abaana okwewala emikwano emibi! (1 Abakkolinso 15:33) Dina muwala wa Yakobo, yakola omukwano n’abantu abataali basinza ba Yakuwa, era kino kyaleeta emitawaana mingi. (Olubereberye 34:1, 2) Lowooza ku ngeri abalala mu maka gye bayinza okukwatibwako singa omuntu omu mu maka ago yeenyigira mu bukaba.—Engero 17:21, 25.
ENSONGA ESINGAYO OBUKULU EVIIRAKO AMAKA OKUBA AMASANYUFU
20 Singa amaka gagoberera okubuulirira okuli mu Baibuli, kiba kyangu okwaŋŋanga ebizibu bye goolekagana nabyo. Mu butuufu, okussa mu nkola okubuulirira okwo kye kiviirako amaka okubaamu essanyu. N’olwekyo, abaami mwagalenga bakyala bammwe, era mubayise nga Yesu bw’ayisa ekibiina. Abakyala, mugonderenga obukulembeze bwa babbammwe era mugoberere ekyokulabirako ky’omukyala ayogerwako mu Engero 31:10-31. Abazadde, mutendeke abaana bammwe. (Engero 22:6) Bataata, ‘mufuge bulungi amaka gammwe.’ (1 Timoseewo 3:4, 5; 5:8) Nammwe abaana, mugondere bazadde bammwe. (Abakkolosaayi 3:20) Tewali n’omu mu maka atuukiridde, buli omu akola ensobi. N’olwekyo, mubeere bawombeefu, era musonyiwaganenga.
21 Mu butuufu, Baibuli erimu okubuulirira kungi okw’omuganyulo okukwata ku bulamu bw’amaka. Ate era, etuyigiriza ebikwata ku nsi ya Katonda empya ejja okubaamu abantu abasanyufu abasinza Yakuwa. (Okubikkulirwa 21:3, 4) Ng’ebiseera eby’omu maaso bijja kuba bya ssanyu nnyo! Ne mu kiseera kino, tusobola okuba n’essanyu mu maka bwe tugoberera obulagirizi bwa Katonda obuli mu Kigambo kye, Baibuli.
BAIBULI KY’EYIGIRIZA
- Abaami balina okwagala bakyala baabwe nga bo bennyini bwe beeyagala. —Abaefeso 5:25-29.
- Abakyala basaanidde okwagala ab’omu maka gaabwe n’okuwa abaami baabwe ekitiibwa.—Tito 2:4, 5.
- Abazadde balina okwagala abaana baabwe, okubayigiriza, n’okubawa obukuumi. —Ekyamateeka 6:4-9.
- Abaana basaanidde okugondera bazadde baabwe.—Abaefeso 6:1-3.
* Ebiyinza okukuyamba okukuuma abaana bo bisangibwa mu ssuula 32 ey’ekitabo Learn From the Great Teacher, ekyakubibwa Abajulirwa ba Yakuwa.
# Singa omuzadde agamba omwana okukola ekintu ekimenya etteeka lya Katonda, awo omwana aba mutuufu okujeemera omuzadde oyo.—Ebikolwa 5:29.
Ebibuuzo
1. Kiki ekisobozesa amaka okubeera amasanyufu?
2. Amaka okusobola okubeera amasanyufu, galina kutegeera ki?
3. Baibuli eyogera etya ku ngeri amaka gye gaatandikamu, era tumanya tutya nti ky’egamba kituufu?
4. (a) Mu ngeri ki buli omu mu maka gy’ayinza okwongera ku ssanyu mu maka? (b) Lwaki kikulu nnyo okuyiga ebikwata ku bulamu bwa Yesu bwe tuba ab’okufuna essanyu mu maka?
5, 6. (a) Yesu ateerawo atya abaami ekyokulabirako ekirungi ku ngeri gy’ayisaamu ekibiina? (b) Kiki omuntu ky’ateekwa okukola okusobola okusonyiyibwa ebibi?
7. Kiki Yesu kye yali amanyi, era kyakulabirako ki kye yateerawo abasajja?
8. (a) Lwaki kigambibwa nti omwami ‘ayagala mukazi we aba yeeyagala kennyini’? (b) Kitegeeza ki omwami n’omukyala okuba “omubiri gumu”?
9. Ngeri ki Yesu gy’alina eyogerwako mu Abafiripi 1:8, era lwaki abasajja basaanidde okwoleka engeri eyo eri bakyala baabwe?
10. Kyakulabirako ki Yesu kye yateerawo abakyala?
11. Omukyala asaanidde kutwala atya bba, era kiki ekiyinza okuvaamu singa yeeyisa bulungi?
12. Lwaki si kikyamu omukyala okuwa endowooza ye mu ngeri ennungi?
13. (a) Kiki Tito 2:4, 5 kye wakubiriza abakazi abafumbo okukola? (b) Kiki Baibuli ky’eyogera ku kwawukana n’okugattululwa?
14. Yesu yayisa atya abaana abato, era kiki abaana kye beetaaga okuva eri bazadde baabwe?
15. Kiki abazadde kye bayinza okukola okusobola okukuuma abaana baabwe?
16. Kiki abazadde kye basobola okuyigira ku ngeri Yesu gye yakwatamu abayigirizwa be nga bakoze ensobi?
17. Kyakulabirako ki ekirungi Yesu kye yateerawo abaana?
18. Lwaki Yesu yalinga muwulize eri Kitaawe ow’omu ggulu, era ani abeera omusanyufu abaana bwe bagondera bazadde baabwe?
19. (a) Setaani akema atya abaana? (b) Abazadde bayinza kukwatibwako batya singa abaana baabwe beeyisa bubi?
20. Amaka okusobola okubaamu essanyu, kiki buli omu ky’ateekwa okukola?
21. Kiki kye tusuubira mu biseera eby’omu maaso, era tuyinza tutya okuba n’essanyu mu maka leero?


text:
Bya Joseph Mutebi
OMUDUUMIZI wa poliisi, Gen. Edward Kale Kayihura asitukiddemu okuyamba abatuuze abasoba mu 10,000 e Mbalwa okumpi ne Namugongo mu Kira Town Council abaamulaajanidde ku bubbi obukudde ejjembe ate nga poliisi y’omu kitundu terina ky’ekozeewo.
Kayihura yasindise omuduumizi wa poliisi y’obuvanjuba bwa Kampala, RPC Haji Siraje Bakaleke ku Mmande n’alabula akulira poliisi mu kitundu kino nga bw’agenda okumukwata amuggalire singa anaddayo okuwulira nti ababbi bakyatigomya abatuuze.
Bakaleke era yalagidde DPC wa Kira Division okusitula ofiisi agizze e Mbalwa buli kiro era n’alagira bongereyo ne poliisi endala. Bakaleke era yalagidde ssentebe w’ekyalo, John Katongo mbagirawo okuwandiisa abatuuze be nga buli muntu alaga ebbaluwa gye yava, ky’akola, gy’azaalibwa ne b’asuza awaka.


text:
Bya Moses Lemisa
POLIISI y’oku Kaleerwe yasanze akaseera akazibu ng’ekwata abavubuka abagambibwa
okuba abamenyi b’amateeka ku Kaleerwe bwe baagyefuulidde ne bagikuba amayinja ate abamu ne bagattako n’okuwalira bwe baabadde bakunguzzibwa okuyingizibwa akaduukulu.
Charles Nsaba, akulira poliisi y’oku Kaleerwe ng’ayambibwako abaserikale b’eggye ezzibizi okuva mu ofiisi ya RCC w’e Kawempe, Yahaya Kakooza baakoze ekikwekweto okuyoola abamenyi b’amateeka
kyokka bwe baatuuse ku mwala ewa Yala, abayaaye ne babafunyiza ebikonde ssaako okubakanyugira
amayinja.
Abaserikale nabo baafunze ekyonga olutalo ne balulinnyako okukkakkana nga bakutte abavubuka 30 okuli n’abawala basatu abalinze okutwalibwa mu kkooti babitebye.


text:
Essuula 1
1 Omugngu Kaabakuuku nnabbi gwe yalaba.
2 Ai Mukama, ndituusa wa okukaaba, naawe nga tokkiriza kuwulira? Nkukaabirira olw'eby'ekyejo so tokkiriza kulokola.
3 Onjoleseza ki obutali butuukirivu n'otunuulira obukyamu? kubanga okunyaga n'ekyejo biri mu maaso gange: era waliwo empaka, n'okuyomba kubaawo.
4 Amateeka kye gawdde gaddirira, so n'omusango tegufulumanga n'akatono; kubanga omubi azingizza omutuukirivu omusango kyeguva gufuluma nga gunyooleddwa.
5 Mulabe mu mawanga, musseeyo omwoyo, mwewuunye nnyo nnyini: kubanga nkolera omulimu mu nnaku zammwe, gwe mutalikkiriza newakubadde nga mugubuuliddwa.
6 Kubanga, laba, ngolokosa Abakaludaaya, eggwanga eryo ekkakali eryanguyiriza; abasimba ennyiriri okutambula okubunya ensi bwe yenkana obugazi, okulya ennyumba ezitali zaabwe.
7 Bantiisa, ba kitiibwa: omusango gwabwe n'obukulu bwabwe biva eri bo bennyini.
8 Era embalaasi zaabwe zikira engo embiro, era nkambwe okusinga emisege egy'ekiro; n'abasajja baabwe abeebagala embalaasi bagoma: weewaawo, abasajja baabwe abeebagala embalaasi bava wala; babuuka ng'empungu eyanguwa okulya.
9 Bajja lwa kyejo bonna; bavulumula amaaso gaabwe ng'embuyaga ez'ebuvanjuba; era bakunnaanya abasibe ng'omusenyu.
10 Weewaawo, asekerera bakabaka, n'abakungu baba ba kuduulirwa gy'ali: aduulira buli kigo; kubanga atuuma enfuufu n'akimenya.
11 Awo aliyita ng'awulukuka ng'embuyaga, era alisukkirira n'azza omusango: ye amaanyi ge gabeera katonda we.
12 Ggwe toli wa mirembe n'emirembe, ai Mukama Katonda wange, Omutukuvu wange? tetulifa. Ai Mukama, wamuteekerawo musango; naawe, ai Olwazi, wamunywereza kubuulirira.
13 Ggwe alina amaaso agayinze obulongoofu obutatunuulira bubi, so toyinza kulaba bukyamu, lwaki ggwe okutunuulira abo abakuusakuusa, n'osirika omubi bw'aliira ddala omuntu amusinga obutuukirivu;
14 n'ofuula abantu ng'ebyennyanja era ng'ebintu ebyewalula ebitaliiko abifuga?
15 Abakwata bonna n'eddobo, abatega mu muya gwe, era abakuŋŋaanyiza mu kiragala kye: kyava asanyuka n'ajaguza.
16 Kyava awaayo ssaddaaka eri omuya gwe, n'ayotereza ekiragala kye obubaane; kubanga olw'ebyo omugabo gwe kyeguva guba ogwa ssava, emmere ye n'eba nnyingi.
17 Kale kyaliva afuka omuya gwe, n'atalekaayo kutta amawanga olutata?


text:
Essuula 1
1 Okwolesebwa kwa Obadiya. Bw'ati bw'ayogera Mukama Katonda ku Edomu; nti Tuwulidde ebigambo ebiva eri Mukama n’omubaka atumiddwa eri amawanga nti Muyimuke, tuyimuke ku nsi ye tulwane naye.
2 Laba, nkufudde omuto mu mawanga; onyoomebwa nnyo ggwe.
3 Amalala ag'omu mutima gwo gakukyamizza, ggwe azimba mu biwuku eby'omu lwazi, ggwe atuula waggulu; ayogera mu mutima gwe nti Ani alinzisa wansi?
4 Newakubadde ng'olinnya mu ggulu ng'empungu era ekisu kyo nga kiteekebwa wakati mu munnyeenye, ndikussa wansi ove eyo; bw'ayogera Mukama.
5 Oba ababbi bajja gy'oli, oba abanyazi ekiro (so nga ozikirira!) tebandibbye bya kubamala? oba abanozi b'ezabbibu bajja gy'oli, tebandirese zabbibu ezeerebwawo?
6 Ebya Esawu nga binoonyezebwa, ebikwekebwa ye nga bivumbuka !
7 Abantu bonna abaalagaana gy'oli bakuwerekedde okutuuka ku nsalo; abantu abaali balina emirembe naawe bakukyamizza era bakulemye; abaalya emmere yo batega omutego wansi wo; so temuli kutegeera mu ye.
8 Ku lunaku luli sigenda kuzikiriza abagezigezi bave mu Edomu n'okutegeera kuve mu lusozi lwa Esawu? bw'ayogera Mukama.
9 Era abazira bo; ggwe Temani, balyekanga buli muntu alyoke aggibwe mu lusozi lwa Esawu era attibwe.
10 Kubanga wagirira amaanyi muganda wo Yakobo, ensonyi zirikukwata era oliggibwawo emirembe gyonna.
11 Ku lunaku lwe wayimirira ku mabbali, ku lunaku abayise lwe baanyagaebintu bye n'abagenyi lwe baayingira mu nzigi ze eza wankaaki ne bakuba akalulu ku Yerusaalemi, naawe n'ofaanana ng'omu ku abo.
12 Naye totunuulira lunaku lwa muganda wo ku lunaku olw'okugwirwako akabi, so tosanyuka olw'abaana ba Yuda ku lunaku olw'okuzikirira kwabwe; so teweekuza n'akamwa ko ku lunaku olw'akabi.
13 Toyingiranga mw luggi olwa wankaaki olw'abantu bange ku lunaku mwe balirabira ennaku; so naawe totunuuliranga kabi kaabwe ku lunaku mwe balirabira ennaku so temukomanga ku bintu byabwe ku lunaku mwe balirabira ennaku.
14 So toyimiriranga mu masaŋŋanzira okuzikiriza abantu be abawona; so towangayo bantu be abasigalawo ku lunaku olw'akabi.
15 Kubanga olunaku lwa Mukama lusemberedde amawanga gonna: nga bwe wakola bwe kityo bwe kirikukolebwa ggwe; by'okola biridda ku mutwe gwo.
16 Kubanga bwe mwanyweranga ku lusozi lwange olutukuvu, bwe kityo amawanga gonna bwe ganaanywanga ennaku zonna; weewaawo, ganaanywanga ganaamiranga galiba ng'agatabangawo.
17 Naye ku lusozi Sayuuni kulibaako abawona, era luliba lutukuvu; n'ennyumba ya Yakobo eriba n'ebintu byabwe.
18 Era ennyumba ya Yakobo eriba muliro n'ennyumba ya Yusufu eriba lulimi olw'omuliro n'enayumba ya Esawu nsambu, nabo balyaka gye bali, balibazikiriza; so tewaliba muntu wa mu nnyumba ya Esawo alisigalawo; kubanga Mukama ye akyogedde.
19 N'olusozi lwa Esawu lulifuuka lw'abo ab'obukiika obwa ddyo; ensi y'Abafirisuuti eriba y'abo ab'ensenyi; era bo balirya ennimiro ya Efulayimu, n'ennimiro ey'e Samaliya: era Gireyaadi eriba ya Benyamini.
20 N'abo ab'eggye lino ery'abaana ba Isiraeri abafugibwa obuddu abali mu Bakanani, baliba n'ensi okutuuka ku Zalefaasi; n'abo ab'omu Yerusaalemi abafugibwa obuddu abali mu Sefalaadi baliba n'ebibuga eby'obukiika obwa ddyo.
21 Era abalokozi balirinnya ku lusozi Sayuuni basalire olusozi lwa Esawu omusango; n'obwakabaka buliba bwa Mukama.


text:
Bya Deborah Nanfuka
EYALIKO ssentebe w'akakiiko k'ebyokulonda Hajji Azziz Kasujja ali mu mbeera mbi mu ddwaaliro e Mulago oluvannyuma lw'okukwatibwa ekimbe kya asima mu Saudi Arabia.
Hajji Kasujja abadde omubaka wa Uganda mu Saud Arabia nga kigambibwa nti yakomyewo ng'akwatiddwa ekirwadde kya Asima ekyavuddeko okutataaganya enkuba y'omutima gwe ne puleesa kw'asizza okukka .
Okusinziira ku wooluganda ataayagadde kumwatuukiriza mannya olw'ebyokwerinda ebiriyo, yagambye nti ajjanjabirwa mu waadi y'abalwadde abayi (Intensive Care Unit) e Mulago.
Kigambibwa nti yaweereddwa ekitanda wiiki ewedde oluvannyuma lw'okudda ku butaka.
Yasooka kujjanjabibwako mu ddwaaliro ly'e Nakasero embeera bwe yeeyongedde okwonooneka ne bamwongerayo e Mulago.


text:
Bya HENRY KASOMOKO
NGA Uganda yeetegekera okujaguza emyaka 50 egy’ameefuga, ekitongole kya KCCA kitandise okuyonja ebitundu ebyesudde ebweru w'e kibuga omuli emyala n’emifulejje.
Wiiki eno KCCA ebadde egogola emyala e Kyebando , Bukoto, Kamwokya n'ebitundu ebirala. Kino kisanyusizza abatuuze b’e Kamwokya era abatuuze baagambye nti emyala mu kitundu kino gibadde gyazibikira olwa kasasiro asuulibwamu ne kiremesa amazzi okutambula.
"Ekikolwa ekitongole kino kye kikoze kiragidde ddala nti eggwanga litandise okwetegekera ameefuga kuba kati tolina w’oyisa kigere n’otosanga bakozi ba KCCA nga bayonja,” omu ku batuuze Mukiibi bwe yagambye.
Abatuuze bagamba nti emyala gino gibeeraliikiriza nnyo naddala mu biseera by'enkuba kubanga amazzi gabadde gajjula ne gabooga olwo ne gayingira mu nnyumba z'abantu.Abamu babadde batuuse n’okusenguka mu bitundu emyala gino mwe giyita olw'endwadde naddala omusujja gw'ensiri.


text:
EBY’OKUTEESA ku bintu bya Buganda, ebiri wakati wa Mmengo ne Kampala, bifuuse bya pokopoko omutali kanigguusa.
N’ababaka ba Palamenti abakiikirira Buganda bwe bagenze mu Bulange e Mengo boogeranyeemu ne Katikkiro J.B. Walusimbi ku by’enteeseganya ezo we bituuse, baayabuse nga kyeyongedde bweyongezi okweraga ng’enteeseganya wzo bwe zirimu vvulugu.
Okusooka waliwo obuteesigang’ana ku njuyi zombi, olwa Mmengo n’olwa Gavumenti eya wakati. Obuteesigang’ana obwo buva ku ngeri ekwatibbwaamu ebyo ebyakkiriziganyizibwako mu nteeseganya ezaaliwo okusooka.
Mmengo agamba nti kyabakola bubi nnyo Gavumenti bwe yateekawo akakiiko ka Polofeesa Ssempebwa kakole ku ebyo ebitagenda bulungi nga Ssemateeka wa 1995 akolebwa, Katikkiro Ssemwogerere Mulwanyammuli n’atwalayo ensonga za Buganda eza Federo era n’akakiiko ka Ssempebwa ne kazisemba kyokka ku nkomerero ya byonna Gavumenti n’ebulako ky’ekola ku Federo.
Naye ate ne Gavumenti egamba nti kyagikola bubi nnyo okutuula ne Mmengo ne bateesa era ne bakkiriziganya ku kuteekawo enfuga eya “Regionaal Tier” n’eyingizibwa ne mu Ssemateeka, kyokka ate oluvannyuma Mmengo ne yeekyusa n’agizira.
Mmengo yasaba FEDERO
Mmengo yeewozaako ng’agamba nti ye tasabanga era tayagalanga “Regional Tier” yasaba era yayagala FEDERO.
Awo Gavumenti n’ebuuza nti Lwaki ate “Regional Tier” gye mutayagala mwagiteesaako era ne mugissaako n’emikono nga mugikkiriza?
Era Mmengo alumiriza nga Museveni bwali omunnanfuusi atayinza na kwesigika mu nteeseganya ng’ezo.
Bajjukiza nga Museveni bwe yassaawo akakiiko kateese ku by’ettaka n’embuga z’Amasaza ga Buganda era akakiiko ako n’akawa Polofeesa Apollo Nsibambi eyali ‘Prime Minister’ akakulire.
Bagamba nti, akakiiko kaakola alipoota nga kawagira eky’okyokuddiza Mmengo embuga z’Amasaza wamu n’ettaka lyazo, kyokka ate Museveni neyeekyusa n’okutuusa kati.
Mu mbeera ey’obuteesigang’ana n’okutyang’ana ng’okwo, kiba kizibu okusuubira nti enteeseganya ng’ezo ezoogerwako ezikulemberwa omumyuka wa Pulezidenti Kiwanuka Sekandi ziyinza okuvaamu omuganyulo.
Okumanya nga teziyinza kuvaamu muganyulo anti n’okutandika ziizo zitandikidde mu kuzannya “Jjangu onkwekule”, nga Ssekandi agamba nti “Mmengo yanjula ebikuluma tulyoke tuteese”, ko Mmengo nti “Ebituluma twabyanjula dda era mubimanyi”.
Sso nno n’olulala Museveni ne Mmengo baamala emyaka 10 nga bazannya “Jjangu onkwekule” ku nsonga za FEDERO. Mmengo bwe yagambanga nti “Twagala FEDERO” nga Museveni ayanukula “Federo kye ki, nga nze sigitegeera”.
Wabula Museveni yayogeranga bwatyo lwa kuzannya “Jjangu onkwekule”nga Federo agimanyi wabula nga tajaagala bwagazi.
Wo Mzee Zedde ng’alabye ennaku! Teebereza tunadda wa ennaku, enteeseganya ku bintu bya Buganda bwe zinaafuuka pokopoko ataliimu kanigguusa?
Kabaka ne Pulezidenti Museveni baddemu okuteesa
Lwaki Mmengo ne Kampala tebasooka kuddayo ko emabega Museveni ne Kabaka we baabeereranga mu kafubo era kye bakkiriziganyizzaako ne kikolebwamu n’amateeka ne gassibwa mu nkola?
Mu biseera ebyo Museveni ne Kabaka tebaalimbagananga era bassang’anangamu ekitiibwa olwo ebintu ne bigenda bulungi.
Ebintu bya Buganda bwe bitaaterezebwe pokopoko ataliimu kanigguusa ajja kweyongera olwo eggwanga libeere mu katuubagiro. Nkulimbire ki?


text:
Ssente za SACCO: Salim Saleh ne Syda Bumba bayitiddwa
Palamenti olwa leero etegeezeddwa ng’obuwumbi ekkumi obwajjibwa mu ggwanika ly’eggwanga mu kiseera ky’okulonda kwa 2011, bwezaakozesebwa bannabyabufuzi okulaba nga Pulezidenti Museveni awangula akalulu ako.
Ignatius Rwabukuku, ng’ono yeeyali akulira ekitongole kya gavumenti ki Micro Finance Support Center, ategeezezza akakiiko ka palamenti akalondoola ensimbi z’omuwi w’omusolo nti weewaawo ensimbi zino zaali zigendereddwamu kuweebwa bamufuna mpola, mu ngeri y’okuzeewola oluvanyuma bazisasule ku kibanja mpola, bannabyabufuzi bateekawo SACCO ez’enjawulo ensimbi ne bagaba ngabe.
Bwekityo palamenti eyise abaaliko ba Minisita b’ebyensimbi omuli Syda Bumba, eyali avunaanyizibwa ku Micro Finance Ruth Nankabirwa, Gen. Salim Saleh n’eyaliko Vice Presidenti Specioza Kazibwe balabikeko mu kakiiko kano babeeko byebanyonnyola ku nsonga eno.


text:
POLIISI y'ebidduka yatandika okusomesa abantu abakozesa enguudo amateeka agafuga ebidduka ng'omu ku kaweefube w'okutangira obubenje. Omukwanaganya wa poliisi n'omuntu wa bulujjo IP Monica Ndirugendawa yazzeemu ebibuuzo by’abasomi ba Bukedde.
Bbaasi za Pioneer ezitikka abantu 30 nga batudde n'abalala 31 nga bayimiridde, tekibawa omukisa okutikka akabindo kubanga tewali muserikale abayimiriza? Zo zikwatidwa ddi? Noor Wasswa.
Ndirugendawa: Mmotoka zino zaazimbibwa bwe ziti kubanga zikolera mu bibuga, zivugibwa eng’endo nnyimpi. Wabula singa mmotoka zino zikakasibwa nti ddala ziriko omusango gwe zikoze nazo kikwatibwa era baddereeva ne bavunaanibwa.
Singa nfuna akabenje ku kidduka kyange nga kavudde ku mbeera y'obudde gamba nga mmotoka ya Loodi meeya bwe yakubwa omuti, nnyambibwa ntya? Africana Ssempijja.
Ndirugendawa: Akabenje nga kano okusasulwa olina kubeera ne yinsuwa ekika kya Comprehensive eriyirira ekidduka kyonna wabula singa mmotoka yo ebeera nga terina kika kino tewali ngeri gy'oyambibwamu.
Enguudo ezisinga mu Uganda teziriiko bupande. Lwaki poliisi tekola obupande mu bintu ebitabbibwa ba sikulaapu? Costa Nakalawa.
Ndirugendawa: Poliisi si y'erina okussa obupande ku nguudo, obwo buvunaanyizibwa bwa kitongole ekivunaanyizibwa ku byenguudo era waliwo enteekateeka y'okukola obupande mu ssemiti.Wabula okukuuma obupande mulimu gwaffe ffenna.
Bwe tuba tutendekebwa tugambibwa nti bodaboda zirina okussaako amataala essaawa yonna, naye lwaki abaffe tebassaako mataala nga ne mu budde bw'ekiro abamu tebagassaako? Mary Najjoba.
Ndirugendawa: Amateeka mangi akabeerawo kyokka ne gamenyebwa abantu ate aba bodaboda abamu tebamanyi mateeka kubanga bangi olufuna ssente ze ng'agula pikipiki ne bw’aba tatendekeddwa.
Abaserikale bangi ku nguudo era basinga kuwa mmotoka ziri mu mbeera mbi ebipapula. Lwaki temuzirondoola okukakasa oba aweereddwa ekipapula mmotoka egirongoosezza? Ebipapula mugaba bya kufuna ssente oba kutaasa bulamu bwa bantu? Ronald Kiganda.
Ndirugendawa: Mmotoka esangibwa ng'eri mu mbeera mbi (DMC), erina kupaakingibwa olutuusa nannyini yo lw'agikanika olwo n'alyoka akkirizibwa okugitwala.
Obupande ku nguudo z'ettaka bwo busibwayo ddi, oba olw'okuba za ttaka tebulinaayo mugaso? Joseph Kafeero.
Ndirugendawa: Buli luguudo lulina okubeerako obupande kyokka enguudo zino ezimu abazivunaanyizibwako tebafaayo ate abatunda sikulaapu bangi mu byalo era nga bano balabika beebasinga okububbayo.
Bw’oba olina ekibuuzo kyokka wandiika ‘ebidduka’ lekawo akabanga ozzeeko ekibuuzo okiweereze ku 8338.


text:
Bya MUWANGA KAKOOZA
OMULABIRIZI w'e Luweero, Evans Mukasa Kisekka alabudde ababaka ba palamenti okwewala okuteesanga n'obusungu n'abasaba n'okukomya omuze gw'obutadda eri balonzi kubeebuuzaako nga waliwo ensonga enkulu mu ggwanga.
Eyali Katikkiro Polof. Apolo Nsibambi naye asabye ababaka okukomya okulengezza Pulezidenti Museveni bwe waba nga waliwo ensonga ze balemeddwa okukkaanyaako naye.
Bino byabadde ku mukolo gw'okusabira eggwanga okuweza emyaka 50 ogwategekeddwa palamenti era nga gwetabiddwaako abakulembeze b'eddiini zonna.
Era gwabaddeko sipiika Rebecca Kadaga ,omumyuka owookubiri owa Katikkiro Henry Muganwa Kajura .
Mukasa Kisekka eyabadde omubuulizi w'olunaku yasabye ababaka obuteerabira baabalonda wabula baddengayo okubeebuuzaako nga waliwo ensonga enkulu.
“Abamu bwe baamala okulondebwa beezimbira mayumba Kampala eby'okudda mu byalo okulaba abaabalonda baabivaako dda' Kisekka bwe yagambye.
Yasabye ababaka obutakozesanga busungu nga bateesa n'agamba, 'Omuntu alina obusungu eri munne agenda kulamulwa ku lunaku lw'enkomerero'.
Sipiika Kadaga yagambye nti palamenti emanyi Katonda era buli lwe baba bagenda okuteesa basooka kusaba.


text:
Chapter 1
1 Ku lubereberye waaliwo Kigambo, Kigambo n'aba awali Katonda, Kigambo n'aba Katonda.
2 Oyo yaliwo ku lubereberye awali Katonda.
3 Ebintu byonna byakolebwa ku bw'oyo; era awataali ye tewaakolebwa kintu na kimu ekyakolebwa.
4 Obulamu bwali mu ye; obulamu ne buba omusana gw'abantu.
5 Omusana ne gwaka mu kizikiza, so ekizikiza tekyagutegeera.
6 Waalabika omuntu, Katonda, gwe yatuma, erinnya lye Yokaana.
7 Oyo yajja olw'okutegeeza ategeeze eby'omusana, bonna bakkirize ku bubwe.
8 Oyo si ye musana, wabula okutegeeza eby'omusana.
9 Waliwo omusana ogw'amazima ogwakira buli muntu, nga gujja mu nsi.
10 Yali mu nsi, ensi yakolebwa ku bubwe, era ensi teyamutegeera.
11 Yajja mu matwale ge, naye abaali mu matwale ge tebaamusembeza.
12 Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye:
13 abataazaalibwa musaayi, newakubadde okwagala kw'omubiri, newakubadde okwagala kw'omuntu, naye abaazaalibwa Katonda.
14 Kigambo n'afuuka omubiri, n'abeerako gye tuli (ne tulaba ekitiibwa kye, ekitiibwa ng'eky'oyo eyazaalibwa omu yekka Kitaffe), ng'ajjudde ekisa n'amazima.
15 Yokaana n'amutegeeza n'ayogerera waggulu ng'ayogera nti Oyo gwe nnagamba nti Ajja ennyuma wange ansinga nze: kubanga ye yali ow'olubereberye ku nze.
16 Kubanga ku kujjula kwe ffe fenna kwe twaweebwa, n'ekisa mu kifo ky'ekisa.
17 Kubanga amateeka gaaweebwa ku bwa Musa; ekisa n'amazima byabaawo ku bwa Yesu Kristo.
18 Tewali eyali alabye ku Katonda wonna wonna; Omwana eyazaalibwa omu yekka, aba mu kifuba kya Kitaffe, oyo yamutegeeza.
19 Kuno kwe kutegeeza kwa Yokaana, Abayudaaya abaava e Yerusaalemi bwe baamutumira bakabona n'Abaleevi okumubuuza nti Ggwe ani?
20 N'ayatula, n'ateegaana; n'ayatula nti Si nze Kristo.
21 Ne bamubuuza nti Kale lw'oli ani? oli Eriya? N'agamba nti Si nze ye. Ggwe nnabbi oli? N'addamu nti Nedda.
22 Awo ne bamugamba nti Lw'oli ani? tubaddemu abatutumye. Weeyita ani?
23 N'agamba nti Nze ndi ddoboozi ly'omuntu ayogerera waggulu mu ddungu nti Muluŋŋamye oluguudo lwa Mukama, nga nnabbi Isaaya bwe yayogera.
24 Abaatumibwa baali ba mu Bafalisaayo.
25 Ne bamubuuza, ne bamugamba nti Oba ggwe toli Kristo, oba Eriya, oba nnabbi oli, kale kiki ekikubatizisa?
26 Yokaana n'abaddamu, ng'agamba nti Nze mbatiza n'amazzi: wakati mu mmwe ayimiridde omuntu gwe mutamanyi,
27 ajja ennyuma wange, so nange sisaanira kusumulula lukoba lwa ngatto ye.
28 Ebyo byakolerwa Bessaniya, emitala wa Yoludaani, Yokaana gye yabatirizanga.
29 Olunaku olw'okubiri n'alaba Yesu ng'ajja gy'ali, n'agamba nti Laba, Omwana gw'endiga gwa Katonda, aggyawo ebibi by'ensi!
30 oyo gwe nnagamba nti Ennyuma wange ejjayo omuntu ansinga: kubanga ye yali ow'olubereberye ku nze.
31 Nange saamumanya: naye ayolesebwe Isiraeri, kyennava njija nga mbatiza n'amazzi.
32 Yokaana n'ategeeza ng'agamba nti Nnalaba Omwoyo ng'ava mu ggulu ng'ejjiba; n'abeera ku ye.
33 Nange saamumanya: naye eyantuma okubatiza n'amazzi, ye yaŋŋamba nti Ggwe oliraba Omwoyo ng'akka ng'abeera ku ye, oyo ye abatiza n'Omwoyo Omutukuvu.
34 Nange ne ndaba, ne ntegeeza nti oyo ye Mwana wa Katonda.
35 Olunaku olwaddirira nate Yokaana yali ayimiridde n'ab'oku bayigirizwa be babiri;
36 n'atunuulira Yesu ng'atambula, n'agamba nti Laba, Omwana gw'endiga gwa Katonda!
37 Abayigirizwa abo ababiri ne bawulira ng'ayogera, ne bagoberera Yesu.
38 Yesu n'akyuka n'abalaba nga bamugoberera, n'abagamba nti Munoonya ki? Ne bamugamba nti Labbi (amakulu gaakyo bwe kitegeezebwa nti Omuyigiriza), osula wa?
39 N'abagamba nti Mujje, munaalabawo. Ne bajja ne balaba w'asula; ne basula ewuwe olunaku olwo: obudde bwali nga ssaawa ya kkumi.
40 Andereya, muganda wa Simooni Peetero, ye omu ku bali ababiri abaawulira Yokaana ng'ayogera, ne bamugoberera.
41 Ye n'asooka okulaba muganda we ye Simooni, n'amugamba nti Tulabye Kristo, amakulu gaakyo bwe kitegeezebwa nti Eyafukibwako amafuta.
42 N'amuleeta eri Yesu. Yesu n'amutunuulira, n'agamba nti Ggwe Simooni omwana wa Yokaana: onooyitibwanga Keefa, (amakulu gaalyo bwe litegeezebwa nti Peetero).
43 Olunaku olwaddako yayagala okuvaayo okugenda e Ggaliraaya, n'alaba Firipo: Yesu n'amugamba nti Ngoberera.
44 Naye Firipo yali w'e Besusayida, mu kibuga kya Andereya ne Peetero.
45 Firipo n'alaba Nassanayiri n'amugamba nti Tulabye oyo Musa gwe yawandiikako mu mateeka ne bannabbi, Yesu, omwana wa Yusufu, ow'e Nazaaleesi.
46 Nassanayiri n'amugamba nti Mu Nazaaleesi muyinza okuvaamu ekintu ekirungi? Firipo n'amugamba nti Jjangu olabe.
47 Yesu n'alaba Nassanayiri ng'ajja gy'ali, n'amwogerako nti Laba Omuisiraeri wawu, ataliimu bukuusa!
48 Nassanayiri n'amugamba nti Wantegeerera wa? Yesu n'addamu n'amugamba nti Firipo bw'abadde tannakuyita, bw'obadde mu mutiini, ne nkulaba.
49 Nassanayiri n'amuddamu nti Labbi, ggwe Mwana wa Katonda: ggwe Kabaka wa Isiraeri.
50 Yesu n'addamu n'amugamba nti Kubanga nkugambye nti nkulabye mu mutiini okkirizza? oliraba ebikulu okukira ebyo.
51 N'amugamba nti Ddala ddala mbagamba nti Muliraba eggulu nga libikkuse, ne bamalayika ba Katonda nga balinnya era nga bakkira ku Mwana w'omuntu.


text:
Bya Steven Musoke ne Amon Mukasa
ABANTU basatu bafiiridewo mbulaga n’abalala ne batwalibwa mu malwariro ag’enjawulo nga bataawa takisi mwe baabadde batambulira bwetomereganye ne loole y’omusenyu e Namyoya ku luguudo lw'e Bugerere.
Akabenje kano kaguddewo ku ssaawa 11.00 ez'oku makya, takisi namba UAT 502E ebadde eva e Bugerere bweremeredde omugoba waayo n'etomera loole y'omusenyu namba UAK 196E.
Abantu basatu bafiiriddewo n'abalala ne batwalibwa mu malwaliiro ag'enjawulo nga bali mu mbeera mbi. Kondakita wa takisi ayitibwa Kamoga y'omu ku baafiiriddewo n'abawala abalala babiri abatategeerekese mannya gaabwe okuva bwe batabadde nabiwandiiko biboogerako.
Aduumira Poliisi y'e Naggalama ASP John Bosco Sserunjogi agamba nti akabenje kano kaavudde ku mugoba watakisi abadde avugisa ekimama ng'ate oluufu lukyakutte.
Omu kubeerabiddeko n'aagaabwe ng'akabenje kano kagwawo Martin Okala yategeezezza nti takisi zaabadde ssatu nga zigobagana okusanga abasaabaze e Nakifuma kyokka ebbiri ne ziyisa bulungi ekimotoka kino ng'eno ey'okusatu yoyakyekanze ne kiyingirira.


text:
Bya Hasifa Naava
BW’OSALAWO okufumbirwa sereebu olina okugumira buli ky’akola, olwensonga nti bw’aba munnakatemba bw’azannya ebinyumira abantu baba bamwagala ate bwe biba binyiiza ng’obutemu n’aba famire ye mwenna babatwaliramu ne babeetamwa.
Embeera eno buli famire eginyumya bwayo ne Ritah Jjingo muka munnakatemba Paul Jjingo abasinga gwe bamanyi nga Barnabus ow’omu OMG ogulagibwa ku Bukedde tivvi buli Mmande abinyumya bubwe.
Nnaakamala ne Jjingo emyaka 16 era nga twatandikira Nakawa gye yali asomera mu 1997 era yali yaakatandika katemba.
Bwe yatandika katemba saakyewuunya kuba yali abyagala nnyo.
Bwe mmulaba ng’azannya nga yeekola obusolosolo tebintwala mutima kuba nabimanyiira lwakuba waliwo olumu lwe mmwewuunya ate ne nneebaza Mukama eyamumpa.
Okugeza waliwo lwe yayambala yunifoomu ya mutabani waffe ne ng’amba nti bannange naye ate muli ne ng’amba nti omwo mwe muva ssente ze tulya.
Bw’azannya ebitundu ebimu ng’ekyobubbi kuba waliwo ababiraba ne bakitwala nti by’azannya by’akola.
Bw’azannya ebisesa naddala ku tivvi mba ndi awo nga maama ankubira essimu ng’agamba nti, ‘Aha... taata namulabye ku tivvi ate yatuzannyiddeyo ako!’ Kuno tayongerezaako kuba tayagala nnyo kwogera ku mutabani we kubanga amanyi omulimu gw’akola.
Ekinsanyusa ku baliraanwa baffe bamwagala abamu bamanyi okumulingizaako, abalala okumusiibula nze muli mba mpulira obuyinja.
Awaka omwami wange ye muntu asingayo okuba omusirise. Yadde batera okumuwa okuzannya ebintu nga mutemu oba nga mubbi era abantu ng’eyo gye bamumanyidde, Jjingo wange awaka muntu mulala nnyo.
Si mukambwe okuggyako abaana bwe bamunyiizza ababonereza ng’omuzadde omulala bw’abonereza omwana we. Nze bwe mba mmunyiizizza ansiriikirira busiriikirizi talina kyang’amba, aking’amba wamaze kuyita bbanga nga n’obusungu bwamuggwaako dda.
Wabula nga bw’alina ekitone ky’okuzannyazannya era ako awaka tekabulamu naddala ng’ali n’abaana be.
Muka Jjingo, Ritah
ABAANA BE BAMWENYUMIRIZAAMU
Abaana bange bo nabavaako kuba bwe babeerawo mu luwummula basooka ne bamulinda n’agenda olwo ne batandika okuzannya bye baalabye akola nga bamuyeeyereza.
Bwe tugenda ku masomero gaabwe okubakyalira abaana bamwetooloola nga bonna baagala kumubuuzaako ekintu ekisanyusa abaana baffe. Ku ssomero babeenyumirizaamu kubanga kitaabwe sereebu.
Mwannyina by’amwogerako Rebecca Jjingo:
Tomanyi ssanyu lye mpulira nga ndaba omwana wa taata ali ku siteegi azannya.
Ebisinga by’azannya binnyumira mpozzi ebitundu ng’eby’okutta oba ng’abba abantu. Nga mu muzannyo gwa Wankyekeca mwe yali abbira abantu kyokka ku nkomerero ne bamutta ekintu ekyo kyampisa bubi.
Kale maama bwe yali akyaliwo teyayagalako mwana we kwemalira mu katemba yali ayagala nyo akole bye yasomerera eby’obusuubuzi kuba abirinamu diguli
Ye taata ekisinga okumunyumira kulaba baana be nga bali bulungi oba bali mu katemba kasita tebaba mu bumenyi bw’amateeka.
Waliwo olunaku Jjingo lwe yazannya ng’ali mu yunifoomu ya mutabani we kyampitirirako’.
Abaana ba Paul Jjingo.


text:
NZE Rehema Kyosabire. Mbeera Kayabwe kyokka nzaalibwa Mbarara. Omukwano gwange ne Valentine gwatandika ng’ogusaaga ku lunaku lwa Valentayini ya 2011 era okuva olwo tutambudde mu bufumbo mwe tuzaalidde n’omwana omu.
Mu kiseera kino tupangisa kyokka tulina essuubi ly’okusulako mu nnyumba eyaffe amangu ddala kubanga twamala okugula poloti.
Valentine yankolera bizinensi y’edduuka, akamu ku bubonero akooleka ng’omukwano gwaffe bwe guli ku mulamwa.
Kye mmusaba kwe kwongera okuliikiriza bizinensi yange egejje ng’annyongeramu kapito kituwe omukisa okwongera okwezimba.
Nze ng’omukyala akolerera enkulaakulana mu maka gaffe, ndi mwetegefu okutereka amagoba ku buli nnusu gye nnyingiza tusobole okutuukiriza ebigendererwa byaffe nga bino.
Ekizibu kyokka ekinsuza nga nkukunadde, y’ensonga nti munnange ono tannakola nteekateeka za kugenda mu bakadde bange kumumanya. Bazadde bange baawulirako nti nnina omusajja naye tebamulabangako. Kye baagala kyokka, kwe kumusisinkana boogereko naye bamanye n’ebiseera byaffe eby’omu maaso.
Eno y’ensonga lwaki nange nsazeewo okussa akakwakkulizo ku Valentine asobole okuba ‘siriyaasi’ ku nsonga eno.
Eby’okumuzaalira abaana abalala nkyabiyimirizzaamu okutuusa ng’atadde ensonga eno mu nkola.
Mu ngeri endala njagala alowooze ne ku ky’okunzimbira ennyumba mwe naakuliza omwana waffe ono n’abalala be tunaazaala oluvannyuma.
Okutuukiriza bino byonna, Valentayini kimwetaagisa okuyiga okukkekkereza ng’akendeeza ku masanyu n’okwejalabya. Bino bw’anaabikola tujja kuba tuteredde.


text:
SIJJA kukoowa kubeebeza olw’omulimu ogutabuusibwa maaso gwe mukolera amaka gammwe n’eggwanga okutwalira awamu buli lukya.
Emirimu egy’ekika kino gye gibafuula abakazi abazira abatagwa bbeeyi mwaka ku mwaka.
Mwebale kuba bawulize eri bannammwe wamu n’okutuukiriza obuvunaanyizibwa bw’amaka obulala obubasuubirwamu ng’abafumbo.
Wabula waliyo engeri gye musuddemu obubonero gye njagala muterezeemu. Omulimu gw’okulabirira abasajja n’okubafaako abamu mugusudde muguluka sso nga bwe bumu ku buvunaanyizibwa bw’omukyala. Mulese abasajja okufaanana nga bwe baagala ne batuuka n’okufuuka emboozi eyo gye bayita.
Oleka otya munno okuzika okukirako mabira? Abasajja balinga baana bato ebeetaaga okujjukiza n’okulabirira mu ngeri ey’enjawulo. Eno y’ensonga lwaki buli luvannyuma lwa bbanga eggere, ekimu ku bintu bye wandibadde okola kwe kulaba engeri gy’avuddemu mu layini n’okumutereeza.
Bw’olaba nga ddala tatuukana na mulembe, musabe okwekolako. Ggwe ssebo omusajja n’agenda mu banne ng’essaati eddugala oba nga tagolodde. Bw’atandika okwekwasa kino na kiri ng’abasinga bwe bakola, mukwasizeeko. Abasajja abamu tebaagala kunaaba nga n’abandi okusenya ky’olaba ng’ekintu ekitono kubakaluubirira. Jjukira eyo gy’ayitira banenya ggwe n’abamu okugamba nti kale omusajja tomufaako.


text:
Bya MOSES LEMISA
POLIISI y'oku Kaleerwe ekutte omwana abadde yeeyambisibwa ababbi okumenya amayumba n'amaduuka.
Isma Ssentongo 13 kyokka ng'alina n'erinnya lw'omulimu erya 'Kiwoko' asula Kanyanya ng'ono aludde ng'anoonyezebwa Poliisi era ku Lwokubiri yasooka n'akwatibwa kyokka n'atoloka ku bapoliisi
Ku Lwokusatu akulira ba mbega ba Poliisi Willex Ojiambo yakoze ekikwekweto ky'okunoonya Ssentongo yekka okutuusa lwe bamukutte n'ayogera ne bakama be n'okuluka pulaani engeri gye banabbamu.
Ssentongo bw'omusanga tomusuubira kuba mubbi naye nga n'okunywa enjaga akwata kisooka.
Ng'atuusiddwa ku poliisi yasoose n'avuma abasirikale "Mwe Abapoliisi muli basiru kati ekinkwasiza kye ki kuba nze bankozesa bukozesa , wadde mu nkutte eno ensi ekyuka essaawa yonna. Nze Kiwoko gwe mukutte omuto bw'ati kale munnanga ki? Kale kasita Mukama wange Kiwoko omukulu akyaliyo" Bw'atyo Ssentongo bwe yavuluze abasirikale.
Oluvanyuma Ssentongo yalabye abasirikale balemeddeko okumwongerayo ku Poliisi y'e Wandegeya n'atandika okubabuulira ebyama "Afande naliko omubbi ng'abasuubuzi n'abatuuze bankaaba naye kati nabivaako ntikkula nnaanansi ku mmotoka , naye nga nnina bakama bange be tuli nabo mu kibinja okuli , Peter Muwonge, Fuuti Mubiru n'abalala bangi" Bw'atyo Ssentongo bwe yategeezezza.
Ssentongo ababbi babadde bamukozesa okuketta mu nnyumba z'abatuuze n'amaduuka okulaba ebintu ebirimu, olwo bwe buziba yasooka ku misoni n'alaba oba banaasobola okubba ekiro ekyo.
Abasuubuzi ku Kaleerwe bulijjo bamwasimula bugolo era baabadde basanyufu Poliisi okumukwatwa. "Oyo omwana Ssentongo eyeeyita Kiwoko atubbidde ebbanga ddene .Olumu abadde yeefula asaba obuyambi n'akonkona enju z'abatuuze mu matumbi budde bwe kakutanda n'oggulawo nti oyambe omwana ng'ababbi bayingra" Omu ku batuuze bwe yategeezezza.
Akulira Poliisi y'oku Kaleerwe William Oribariho yagambye nti Ssentongo bagenda ku mutwala mu kkooti y'abaana abato avunaanibwe omusango ogwamuguddwaako ku fayiro nnamba SD REF 17/20/06/20.


text:
Bya KIZITO MUSOKE ne LUKE KAGIRI
ABAYIZI abali mu Kisaakaate ky’e Busujju baabuuzizza omwogezi wa poliisi mu ggwanga, Judith Nabakooba, ebibuuzo bwe baamusabye abannyonnyole lwaki poliisi esaba abantu ssente nga bagenze okuloopa emisango n’okukuba be bateebereza okuzza emisango.
Abayizi bano abali mu Kisaakaate ky’amasaza ku ssomero lya St. Kizito High School Bethany erisangibwa e Mwera mu ggombolola y’e Kakindu, baabadde baagala Nabakooba abannyonnyole, ku bintu bye babadde batategeera ku nkola ya poliisi ku Lwokuna lwa wiiki ewedde.
“Okuloopa ku poliisi bakusaba ssente okuggulawo fayiro, olwo nze omuto atalina kye nkola mwe nzigya ssente, babeera tebantumye kubba okufuna ssente z’empaabi,’’ omuyizi omu bwe yabuuzizza.
Abayizi era baamusabye abannyonnyole ku ky’abakulu b’amasomero ababakuba kibooko olw’okwogera Oluganda. Omuyizi omu yamubuuzizza lwaki abapoliisi batuntuza abantu ne batuuka n’okubalinnya ku mitwe ng’ate kimanyiddwa nti tebalina kutuntuza bantu, kuba kirinnyirira eddembe ly’obuntu.
Abayizi baamutegeezezza nti bwe babeera basoma essomo lya CRE babategeeza nti buvunaanyizibwa bwa Gavumenti okuwa avunaanwa munnamateeka okumuwolereza, ne bamubuuza lwaki Gavumenti tekikola.
Baamusabye ennamba ye eya ssimu gye banaamukubirangako bamutegeeze abantu ababatulugunya era naye n’agibawa.
Mu kwanukula Nabakooba yategeezezza abayizi nti emirimu gya poliisi gyonna gya bwereere kuba Gavumenti esasula poliisi era ng’ebalabirira mu buli kimu kye beetaaga.
Yabagambye nti n’akakalu ka poliisi ka bwereere, nga tewali muntu asaana kusasula ssente zino kuba teziri mu mateeka.
Ku kya bapoliisi okutulugunya abantu nga babakuba, yagambye nti nga poliisi bakivumirira era abaserikale bangi abazze bakikola bavunaaniddwa ne baweebwa ebibonerezo.
Yagasseeko nti gavumenti ng’eyita mu ofiisi y’omuwaabi wa gavumenti eyamba okuwabula omuntu ng’abadde alina omusango, lwakuba abantu baagala nnyo okukozesa bannamateeka abeekozesa bokka.
Nabakooba yabadde azze okubasomesa ku ngeri gye basobola okunywezaamu ebyokwerinda byabwe mu maka ne ku masomero.
Yabayigirizza ku ngeri gye basobola okulwanyisaamu omuliro nga gubadde gukutte, ne gutasobola kusanyaawo bintu.
Mu balala abaakyalidde abayizi bano kwabaddeko minisita avunaanyizibwa ku ofiisi y’omumyuka wa Pulezidenti, Vincent Nyanzi, eyasabye abaana okwewala okunywa omwenge n’obutalowooza nti omuntu bw’asoma abeera alina kusuula mpisa za nsi.
Minisita Nyanzi yawaddeyo obukadde busatu ziyambeko mu kumaliriza obulungi Ekisaakaate .
Ate omubaka wa palamenti omukyala owa disitulikiti y’e Mityana, Slyvia Namabidde Ssenabulya bwe yabadde akiggulawo yagambye nti mu kiseera kino ng’abazadde abasinga tebakyalina budde bwa kusomesa baana mpisa na nnono, Ekisaakaate kye kijja okusobola okulungamya n’okuyigiriza abaana n’asaba abazadde bakiwagire.


text:
Okuva munnansiko Badru Lubanga afa mu 1997, bannamwandu ne bamulekwa bakyalemeddwa okugabana ebyobugagga bwe.
Nnamwandu omuto, Alaisa Lubanga baamugoba mu lumbe nga bamulanga okubasomera ekiraamo kye baayita eky’ekiwaani.
KALONDOOZI WA BUKEDDE akulaga vvulugu ali mu famire ya Lubanga omuli n’ennyumba Pulezidenti gye yagulira abafamire okutwalibwa abantu abamu.
OLUGERO olugamba nti, ‘Asala ekyayi ky’ekitooke alekera munyeera kusasaana,’ lutuukira bulungi ku famire y’omugenzi Badru Lubanga eyafa n’aleka entalo ezigaanye okuggwa mu famire ye.
Bamulekwa ba nnamwandu omukulu Hajat Aziiz Lubanga n’ab’omuto, Alaisa Lubanga bazungidde mu mbuga z’amateeka, mu balooya, mu Kkooti ne mu maka g’Obwapulezidenti nga byonna buteerere.
Okumanya biwanvu, nnamwandu Alaisa Lubanga n’abaana be baabagoba mu dduwa ey’ennaku 40, bwe baleeta ekiraamo ekyayogerwako ng’eky’ekiwaani!
Ettaka erya yiika 22 bba lye yamulaamira akuumireko abaana, nga lisangibwa ku kyalo Nabitovu mu distulikiti y’e Iganga baamugaana okulirinnyako!
Ennyumba Rehema gy’agamba nti Pulezidenti ye yagimugulira. Eri Jinja ku Main street.
Atobye n’abaana, abasuza mu kiyumba kya Ssengaawe, Dolotiya Namukose (73) e Namalemba –Bubiito mu ggombolola Nabwigulu e Kamuli.
Ekiyumba kino kikutte ku mbinabina, abagenyi bwe bakyala nga bamulekwa basula wansi w’ebitanda by’abakulu! Ensi eno ekyuka!
Alaisa Lubanga agamba nti emirembe gye yalimu nga bba akyali mulamu toyinza kugirowoozaako bw’omusanga yeebase n’ebidomola by’enguuli bannyinimu gye batunda.
Alaisa Lubanga akuwa essomo nti bw’obeera n’abakyala babiri, buli omu muzimbire okwewala abaana bo okuyuuga n’ensi bw’oba ovuddewo.
Kuba abaana ba Hajat Aziiza (nnamwandu omukulu) nga bakulirwa Rehema Lubanga, Alaisa gw’alumiriza nti Pulezidenti Museveni bw’amuwa obuyambi abwekomya n’abaana ba nnyina, ababe ne basigala nga beerya nkuta.
Alaisa agamba nti famire yalonda Rehema okubasakiranga, omuli n’okugenda mu State House kyokka buli lw’agendayo n'aba ne k’afunayo afuuka musu gw’e Kanyanya.
Yategeezezza nti n’ennyumba Pulezidenti Museveni gye yagulira famire efunengamu ekigulira Magala eddiba mu kibuga Jinja, Rehema yagyezza, era y’asolooza ssente z’abapangisa.
Nti bwe bamukuuza agamba nti Pulezidenti yagimuwa ng’omuntu! Ennyumba eno esangibwa ku Poloti 24 ku Main Street mu kibuga Jinja.
Museveni lwe yasisinkana abaana ba bannansiko e Mayuge gye buvuddeko.
Owookusatu ku ddyo ( eyeebisse akakaaya ka kyenvu) ye Rehema Lubanga.
BADRU LUBANGA Y’ANI?
Yali munnansiko eyali ne Pulezidenti Museveni mu lutalo lw’ekiyeekera. Yali azaalibwa mu disitulikiti y’e Mayuge.
Yali mukubi wa bifaananyi kafulu, ng’alina ekyuma ekyoza ebifaananyi ku Iganga Road mu kibuga Jinja era Museveni yawummulirangawo nga yeefuula omukozi ayoza ebifaananyi oba omusiizi wa langi.
Mu 1988, Lubanga eyalina emyaka 62 yawasa Alaisa eyali yaakamala S4 era ssengaawe (owa Alaisa) Dolotiya Namukose ye yamumutokotera n’amuwoowa.
Lubanga yali yaakazaala abaana bana mu Alaisa n’alwala ssukaali eyamutta ng'alina emyaka 72.
EKIRAAMO MU LUMBE
Lubanga yakola ekiraamo ekikakali n’akikwasa looya Shaban Muziransa era bwe yafa ne kireetebwa mu lumbe ne kisomebwa kata olumbe lutabuke.
Abaana ba Hajati beecwacwana nti ekiraamo kifumbirire era Alaisa n'abaana be baabatwala ntyagi.
Ekiraamo kyalambika bwe kiti ensonga: Abaana ba Hajati nnabawa omugabo, baasomera mu masomero ag’ebbeeyi, Namiryango, Kiira College Butiki, Busoga College Mwiiri, Budini SS Kaliro,ogwo gwe mugabo gwabwe.
Bagende beeyiiye bafune emirimu, ettaka lya yiika 22 e Nabitovu lya nnamwandu Alaisa n’abaana be, abakulu temummanja.
Nabasaasaanyaako ssente nnyingi naye ebyembi mu mmwe temuli wa muzinzi, bye ndese “Ntandikwa” ya bato!
Kyokka Rehema Lubanga agamba nti okumanya ekiraamo kyali kiwaani, omukono ogwakiriko bw’ogwetegereza n’ogwali ku densite ya kitaawe olabirawo nti gya njawulo.
Ennyumba bamulekwa ba Lubanga mwe basula.
YAFA ASINZE EKYAPA KY’ETTAKA
Okusinziira ku muwandiisi wa Pulezidenti Museveni ow’ekyama ow’ebyamawulire, Farouk Kirunda, Lubanga yafa asinze ekyapa ky’ettaka ly’e Nabitovu ekya yiika 22 mu bbanka ya Baroda ku 500,000/- zokka! Lubanga bwe yafa bbanka ekyapa n’ekigaanira!
Ssente zino yazeewola kugaziya bizinensi ye eya sityudiyo, wabula yali tannakikola, olumbe lwa ssukaali we lwajjira.
Wabula Kirunda agamba nti Pulezidenti Museveni yanunula ekyapa kino, n’akiwa Administrator General (omukungu wa Gavumenti akola ku nsonga z’abafu), era yeewuunya lwaki nnamwandu Alaisa tagendayo n’akinona kuba kyali mu kiraamo kya bba nti ettaka lirye n’abaana be.
Kyokka Rehema agamba nti mukwano gwa kitaawe ayitibwa Diiro ye yasaba kitaawe ne yeewola ssente ezo.
“Yeewola emitwalo 50 kyokka gye byaggweera okuva mu 1994 okutuuka mu 2012 nga bbanka eyagala obukadde 37.
Nnagendayo ne nnyinnyonnyola Omuyindi nti ndi mukazi mulimi, ezo ssente sizirina era oluvannyuma lw’okwezooba nabo twasasulayo obukadde butaano,” Rehema bw’agamba.
ENNYUMBA YA BAMULEKWA BAAGYEZZA
Ekisinga okuluma Alaisa Lubanga y’ennyumba ey’e Jinja, Pulezidenti Museveni gye yagulira famire ku bukadde 400, Rehema gye yezza.
Kyokka Rehema agamba nti ennyumba yakaabirira Pulezidenti Museveni, n’amubuulira n’engeri gye yayambako okumukweka mu lutalo era n’agimugulira.
Ennyumba eno efuuse ndibassa kuba okuggyako banne okuwulira ebiwulire, Rehema tagibanjulirangako, okuggyako okuggyamu ssente z’abapangisa.
Farouk Kirunda
Rehema yantegezezza nti ennyumba yamuweebwa ng’omuntu. Yalaze ebbaluwa gye yawandiikira Pulezidenti nga June 20 2012 ng’emusaba obuyambi n’amujjukira n’olunaku mu 1974 lwe yagenda mu sityudiyo yaabwe amale yeeyiire langi mu mutwe.
Agamba nti ebibala ebyava mu bbaluwa eyo y’ennyumba eyo gye baamuyambako okufuna.
OMUWANDIISI wa Pulezidenti owekyama Farouk Kirunda agamba nti agezezzaako okugatta famire eno n’alemwa kuba Rehema yalemerako nti ennyumba yiye.
Yeekookodde obugayaavu bw'abaana ba Lubanga okwefiiriza omukisa kuba State House yasuubiza okubapangisiza ennyumba basseemu ebyuma bya kitaabwe beggye mu bwavu naye nti baabitunda!
ABAYINDI ENNYUMBA BAGYAGALA
Okutuusiza ddala mu 2012, Rehema abadde yeezooba n’Abayindi abagamba nti ennyumba y’emu Pulezidenti Museveni gye yagulira bamulekwa ba Lubanga nti ate yaabwe.
Anilkant Meneklal Kalidas , Maheshkumar Amritlal Ruparelia, Sureshchandra Kanji ne Gordhandas Hemraj be babadde bamuleppusa nti yali ya muntu waabwe, omugenzi Laximikant Kalidas Kanji.
Nga bayitira mu balooya baabwe aba Murangira Advocates, baasaba Gavumenti egibaddize okuva mu Custodian Board Rehema gy’agamba nti mwe yagigula era na kati bikyalanda.
Kino kyavaako n’okuyimirizaamu Rehema okusolooza ez’abapangisa okutuusa RDC w’e Jinja, Richard Gulume Balyainho bwe yabiyingiramu.
Abapangisa olwabiwulira nabo ne beekolamu omulimu nti oba teriiko nnyini yo, Gavumenti ebakkkirize beegule.
Kirunda yagambye nti ya famire ya Lubanga, sso si Rehema ng’omuntu nti era State House yakugisaasaanyaako obukadde nga 800 okugiyooyoota.
OBUYINZA BWA REHEMA
Alaisa ayagala Rehema aggyibweko obukulu bw’okubasakira ewa Pulezidenti Museveni kuba akozesezza erinnya lya famire okwegaggawaza, ayagala n’ettaka ly’e Nabitovu limukwasibwe akuumireko abaana kuba buli lw’agezaako okulirimako bamugoba.
Akulira ensonga z’amaka n’abaana ku CPS e Kamuli, Richard Kagoda yavumiridde eky’okusuulirira ow’abaana mbu kuba yafumbirwa, nti ddembe lye kuba Lubanga we yafiira yali ekyali mbooko.
LT. COL. DHAMUZUNGU
ONO Pulezidenti gwe yalonda okugoberera basajja be abaali mu kibiina kya FRONASA. Yagambye: Tewali ngeri Pulezidenti gy’ayinza kugula nnyumba ya bukadde 800 n’agiwa omuntu mu nkukutu.
Ba Lubanga baali ba FRONASA. Nagenda mu maka gaabwe e Nambale ne nsanga nga Lubanga yaleka ennyumba tennaggwa, era Pulezidenti agenda kugimaliriza.
Bandaga ekitundu kya Alaisa era mmuwa amagezi nti ajje mmuwe endokwa z’emmwaanyi n’ensigo asimbemu ebintu afune ssente kuba era nkikola ne ku famire ya ba Rehema.
Ekyapa ky’ettaka eryo tekiriiwo naye Pulezidenti akikolako, bwe tunaakifuna tujja kuyita famire yonna egabane.
Pulezidenti era agenda kuzimba sityudiyo mu Jinja olw’okujjukira Lubanga kuba gwe mulimu gwe yali akola kyokka era tekijja kukolebwa mu nkukutu.
Alaisa Lubanga
Ennyumba yange bwoya - Rehema
Rehema Lubanga
Alaisa yeemalika bwemalisi, by’anvunaana tebiriiko mutwe na magulu. Okuva taata lwe yafa, Alaisa andabizza ennaku. Yantwalako mu Kkooti y’e Iganga, Omulamuzi n’amugamba nti ekiraamo kyali kipangirire.
(Kyokka oluvannyuma Rehema yagambye nti kkooti gye baamutwalamu yali ku Main Street mu kibuga Jinja. Nti yagendayo mu 1997, waaliwo ssentebe wa LC I ow’e Nabitovu n’owekika era omukyala omulamuzi n’asalawo nti ekiraano kijingirire)
Ekiraamo yakikola ne taata omuto, Sulaimani Lubanga. Taata yali atwagala nnyo, sirowooza nti yandikoze ekiraamo bwe kityo.
Oyinza okulaama nti fiizi z’essomero bwe busika bw’owadde omwana? Eryo si ddalu lyennyini? Yagenda ewa Pulezidenti Museveni n’amuwa 2,000,000/- anunule ekyapa ky’ettaka ssente n’azirya, tw’amugambako?
Alaisa yava mu maka ga taata n’afumbirwa e Kamuli kati ate lwaki ajja okututawaanya?”
Rehema yagambye nti oluvannyuma lwa dduwa ya kitaawe, Alaisa yatikka ebintu by’omu nnyumba n’abitwala.
Bwe nnamubuuzizza ku baana ba Alaisa obutafuna buyambi yagambye: Omwana we omu Rajab Pulezidenti y’amuweerera, abalala baagaana okusoma.
Bwe nnamubuulidde nti ofiisi ya Pulezidenti erowooza nti ennyumba baagigulira baana, Rehema yabuuzizza: Si nze mwana wa Badru Lubanga omukulu?


text:
Ggoloofa ya Dr. Ssemuddu. Mu katono bw’afaanana.
OMUBAKA wa Uganda mu mawanga ga Buwarabu okuli Saudi Arabia, Kuwait n’amalala Dr. Rashid Ssemuddu alina ke yeekoledde.
Alina ekizimbe ky’agugumudde e Kajjansi - Kitende ku lw’e Ntebe ekitemya ng’omuntu. Ennyumba eno wansi waayo waliwo ekidiba mw’alundira ebyennyanja ng’ate emmanju waliwo ekitundu w’alundira ebisolo.
Gye buvuddeko yatutteyo babaka banne n’abalambuza n’okubawa ku lwendo lw’amazzi era abasinga baavuddeyo banyeenya mutwe ng’embuzi etenda enkuba.


text:
Bya Hafswa Nankanja
EBULA ennaku mbale tutuuke ku lunaku lwa banaffe abakuza Ssekukkulu. Mu kiseera kino Abasiraamu bangi bayitwako emirimu gy’Obusiraamu gye bateekeddwa okukola nga beekwasa kimu nti tebalina budde.
Bwe gutuuse ku basuubuzi ne gujabagira kuba abasinga kati ekiseera kino bakyeyitira ‘ka sizoni’. ‘Ka sizoni’ kano kabakutte omubabiro bangi ne batuuka okwerabira okutendereza Allah n’okusaala nga batya bakasitoma okubalekawo singa bagenda okutendereza.
Wabula okimanyi nti, mu kiseera kino ensobi ntono ddala gy’okola ekyayinza okukuggya mu busiraamu?
Abakulembeze mu busiraamu bannyonnyodde ku ngeri gy’oteekeddwa okweyisa ku lunaku luno.
Katonda tazaala
Deputy supreme Mufti, Sheikh Mahmood Kibaate: “Ffe ng’Abasiraamu tetukkirizibwa kulaga nti Katonda yazaala. Tukimanyi bulungi nti, Allah kennyini yayogera n’atutegeeza mu kitabo kye ekitukuvu ekya Kulaani mu Surat ikraasi : 112 nti ye tazaala era tazaalibwa, ali omu bwa nnamunigina nga talina na ba kiyambi.
Omukkiriza yenna agoberera ekitabo kya Kulaani ateekeddwa okwetamwa buli kintu kyonna ekikolebwa nga kivvoola ebigambo amaanyi ga Katonda.
Okwogera ekigambo ekyo eky’okuzaaza Katonda, eggulu n’ensi biba bijula kwabika bitubuutikire, wabula olw’ekisa kya Allah eri abaddu be ababeera bakyamutendereza nga bakakasa nti tazalanga akkakkanya obusungu bw’eggulu n’ensi ne bitatubuutikira.
Omuntu ajaguza oba eyeetaba mu bikujjuko byonna abeera ng’omuntu akoze shiriki era bw’afa nga teyeenenyezza Allah amwokya omuliro.
‘Okwagaliza Ssekukkulu musango gwa naggomola’
Amiir Daulah Sheikh Sulaiman Kakeeto: Abasiraamu tetukkiririza mu lunaku olwo. Omukkiriza yenna talina kulwenyigiramu wadde okulwagaliza omulala yenna alukkiririzaamu.
Mu busiraamu tukimanyi bulungi nti Nabbi Isa naye kitonde nga ffe nga yatondebwa Allah (Katonda). Katonda taba muntu era tasobola kuzaalibwa muntu. Tetukkirizibwa kwetaba mu bikujjuko nga bino.
Ku lunaku luno, omusiraamu ateekeddwa okwongera okukola emirimu emirungi mu maaso ga Allah ng’okwongeza mu kumutendereza, okusoma Kulaani, okugenda mu darasa ez’enjawulo n’oyongera okumanya ku busiraamu bwo.
Okusaala ennyo sswala za sunna nga bwe weegayirira Allah akusonyiwe n’okukulung’amya.
Bwe weetaba mu bikujjuko bino, naawe obeera okakasizza nti katonda yazaala era obeera ozzizza omusango gwa naggomola mu maaso ga Allah ogujja okukubonerezesa ku lunaku lwa kiyaama. Amakulu ojja kuba mu kufaafaagana.
Okulya emmere efumbiddwa olwa Ssekukkulu kiri haraam
Sheikh Sulaiman Guggwa, Imaam w’omuzigiti gwa Masgid Fayibah ku Fayibah Plaza mu Kampala.
Kiri haraamu, kiri haraamu, kiri haraamu. Teri lunaku lunyiiza Allah ng’olunaku lwa ssekukkulu.
Omusiraamu ng’amanyi nti ajja kusisinkana Allah we amubuuze ku butya bwe yakozesa ebiseera bye n’ebiyungo bye talina kwetaba mu kantu konna akeekuusa ku lunaku luno.
Olaba n’emmere gye baba bakuwadde nga yafumbiddwa na kigendererwa kya kukuza lunaku olwo tolina kugirya. Nabbi Muhammad (S.A.W) yatugamba nti Allah ajja kusonyiwa omuntu omulala yenna gw’aliba ayagadde naye tajja kusonyiwa muntu eyamugattako kintu kirala kyonna.
Omuntu bw’ozaaza katonda obeera omugasseko ekintu ekirala era toba na njawulo na muntu akoze shiriki.
Bw’omuzaaza obeera omaze okuva mu Busiraamu era bw’ofiira awo ofa oli mukaafiiri kuba oba ng’akoze shiriki.
Tolina kukulisa, wadde okugamba omuntu nti weebale kulutuukako kuba gwe omusiraamu terukukwatako.
Jjukira nti watondebwa kusanyusa Allah wo eyakutonda sso si bantu banno. Tolina kubasanyusa ng’onyiiza katonda.


text:
Bya Dickson Kulumba
WALIWO omusono oguzze era nga gweyunirwa naddala abavubuka abalowooza nti balya ‘swaga’ ng’enjogera y’ennaku zino bw’eri nga gwe gw’okunywa emmindi enzungu eyitibwa ‘Shisha’.
Eno emu ku ngeri ezireeteddwa okusikira sigala kyokka nga nakyo kya bulabe bwe bumu era kisinga kuvujjirirwa makampuni agakola sigala.
Engeri endala mulimu sigala atayokebwa era tavaamu mukka ng’ono bagaaya mugaaye. Wabula kizuuliddwa abakugu ng’ebika by’ebirungo eby’obutwa ebiri mu sigala ono birwaza kookolo.
Shisha akolebwa bwe bookya taaba omukka oguvaamu ne baguyisa mu mazzi nga tebannamufuuweeta. Abavubuka bangi balowooza nti si waabulabe olw’okuba abeera asengejjeddwa.
Ekirala bamubuzaabuza n’obuwoowo obw’ebintu eby’enjawulo omuli apo, chocolate, ebinazi, cappuccino, wootameroni n’ebirala ebisikiriza abamunywa.
Obuzibu nti abamunywa bonna bakozesa emmindi emu kwe bassa emimwa ekiyinza okubalwaza
endwadde n’addala ezikwata okuva ku muntu omu okudda ku mulala.
Shisha alwaza kookolo w’emimwa n’akamwa, ow’amawuggwe, ow’omu lubuto, ow’akawago, ow’emimiro, akendeeza amaanyi g’ekisajja n’okufuula abakazi abagumba.
Ate abafuna omukisa okuzaala, abaana baabwe baba n’obuzito obwa wansi ennyo ate batawaanyizibwa nnyo endwadde z’ekiwanga n’amawuggwe.
Ate naawe atamunywa kyokka ng’oliraanye abamunywa teweeyibaala kuba ofuna obuzibu bwe bumu n’amunywedde era kookolo tomubuuka singa tomwewala.
Dr. Possy Mugyenyi, akulira ekitongole ekirwanyisa okunywa sigala ekya Centre for Tobacco Control in Africa abasangibwa e Kasangati agamba nti kaweefube gwe babakanye naye waakulaba nga bassa akazito ku makampuni ga taaba okukomya okulanga n’okukozesa obubaka obuyitiridde okusendasenda abantu okumufuweeta.
‘Sigala gwe nywedde okumala emyaka 30 anzibye amaaso’
Joseph Ssekandi, mutuuze w’e Nansana era agamba nti yanywa sigala okumala emyaka 30 wabula amaaso gaafa na kati ayambala gaalubindi. Attottola sigala by’amuyisizzaamu:
Nnatandiikiriza okufuuweeta taaba ku myaka kkumi. Ewaffe waaliwo abapakasi nga bafuuweeta emmindi ne taaba gwe bazinze mu bipapula.
Bano mu kusaaga bampanga ku taaba ne nfuuweeta. Yasooka n’ankoloza wabula ne mmanyiira, ate era twalina n’omulaalo nga naye amumpa ne nnywa.
Bwe nnatuuka ku ssomero nneegatta mangu ku bavubuka abafuuweeta sigala naye nga tukikola mu bubba. We nnamalirako S.4 nga siyinza kwebaka nga sifuweeseeko, era nnatandika okutambula naye.
Bwe nnagenda e Bulaaya kyasukka, nga sigala tabula ku byakulya.
Wabula lumu nnatandika okulumizibwa mu kifuba, muganzi wange n’emikwano bampa amagezi okuva ku sigala.
Ekiro nga nzuukuka okufuuweeta sigala, mu nkiiko ez’amaanyi nga nfulumafuluma, mu motoka ne mu kusaba. Enju yange ng’ewunya sigala. Bwe nnalwalanga ekifuba nga tekiwona.
Nnagezaako emirundi mingi okuleka sigala naye nga buteerere. Lumu mwannyinaze yantwala ku Mt. Sion Prayer Centre e Bukalango lwa bizibu mu bulamu bwange.
Mu myaka omunaana gye mmazeeyo mu kwegayirira nnakizuula nti nnaliko omwoyo omubi ogw’okufuuweeta sigala nga kyenkana okufuuweeta emmindi.
Era omusawo mu kunkebera yakizuula ng’amawuggwe gange gaasigaza akatuli katono we nzisiza olw’okukosebwa sigala.
‘Abantu emitwalo 60 bafa sigala gwe bawunyirizza buli mwaka’
Jennifer Kalule Musamba, omwogezi w’ekibiina ky’abalwanyisa okunywa sigala agamba nti, kkampuni enkozi za sigala zikozesa obukodyo ng’okuteeka ensimbi mu bintu eby’enjawulo okuwuddiisa ensi nti omulimu gwe zikola gwa ttendo ng’ate bakozesa kino ng’omukisa okuguyaaguya abakulembeze n’obutateeka mateeka gayinza kubagambako.
Ayongerako nti, obubaka obuweebwa kkampuni zino, bubuzaabuza era tebalina nkola yonna nnung’amu okulaba nga zikuuma obulamu bw’abantu.
Ekibiina ky’ensi yonna eky’ebyobulamu (World Health Organisation) kyateekesa omukono ensi ez’enajawulo omwali ne Uganda okuwera kkampuni okulanga sigala ng’omwaka gwa 2012 tegunnayita.
Amasomero kkubo ddene abavubuka mwe bayigira buli mpisa mbi. Era abakwatibwako balina okwetegereza kino.
Sigala atta abantu kumpi obukadde mukaaga buli mwaka nga ku bano 600,000 banuusa mukka okuva ku bamunywa era nga bangi ku bano baana na bakyala.